Jelajah Dunia Akhir: Yew Sin-Ee Yi Muncul Juara Kumpulan, Wakil Kedua Negara Ke Semi-Final

Beregu lelaki bebas (independent), Ong Yew Sin dan Teo Ee Yi menjadi wakil negara kedua melayakkan diri ke peringkat separuh akhir Jelajah Akhir Dunia BWF 2022 setelah muncul juara bagi peringkat Kumpulan A.

Kemaraan itu disahkan selepas Yew Sin-Ee Yi menumpaskan beregu Indonesia, Fajar Alfian dan Muhammad Rian Ardianto pada perlawanan terakhir peringkat Kumpulan A.

HSBC BWF World Tour Finals 2022MD – Round 3               🇲🇾Yew Sin ONG🏅10 21 21 🇲🇾Ee Yi TEO🏅21 17 19 🇮🇩Fajar ALFIAN               🇮🇩Muhammad Rian ARDIANTO

🕗 in 53 minutes https://t.co/QM3rI6FQAb

— BWFScore (@BWFScore) December 9, 2022

Pada masa yang sama, kemenangan yang dicipta beregu Korea, Choi Sol-gyu dan Kim Won-ho ke atas wakil Jepun, Takuro Hoki dan Yugo Kobayashi dalam satu lagi perlawanan terakhir bagi kumpulan yang sama turut menyumbang kepada kejayaan Yew Sin-Ee Yi ini.

HSBC BWF World Tour Finals 2022MD – Round 3          🇰🇷Sol Gyu CHOI🏅21 21 🇰🇷Won Ho KIM🏅11 19 🇯🇵Takuro HOKI          🇯🇵Yugo KOBAYASHI

🕗 in 40 minutes https://t.co/6SV6DjAuKE

— BWFScore (@BWFScore) December 9, 2022

Biarpun Yew Sin-Ee Yi dan Fajar-Rian memungut dua mata yang sama masing-masing hasil daripada meraih dua kemenangan daripada tiga perlawanan, Yew Sin-Ee Yi muncul juara kumpulan atas faktor kelebihan “head-to-head” hasil kemenangan ke atas Fajar-Rian, hari ini.

Sementara itu, Fajar-Rian pula menamatkan saingan peringkat kumpulan selaku naib juara.

Sebagai rekod, ini merupakan kali kedua berturut-turut Yew Sin-Ee Yi mara ke separuh akhir Jelajah Dunia Akhir BWF.

Pada edisi tahun lalu, Yew Sin-Ee Yi mara ke peringkat yang sama selepas muncul naib juara Kumpulan B.

Terdahulu, beregu campuran No.1 tanah air, Tan Kian Meng dan Lai Pei Jing muncul wakil pertama yang mengesahkan kemaraan ke peringkat yang sama selepas muncul naib juara Kumpulan B bagi kategori yang disertai mereka.

Featured Image: Badminton Association of Malaysia


20 Pemain Negeri Sembilan Positif Covid-19 – Jang Ucap ‘Bye’ Kepada Piala Malaysia

Juara Liga Premier 2021, Negeri Sembilan FC membuat keputusan untuk tidak meneruskan baki saingan Piala Malaysia yang akan bersambung pada hujung bulan ini.

Keputusan ini dibuat berikutan 20 pemain serta 4 orang pegawai pasukan Negeri Sembilan dilaporkan positif Covid-19. Ketika ini, kesemua yang positif sedang menjalani kuarantin wajib dan dipantau selama 10 hari oleh pihak Kementerian Kesihatan Malaysia (KKM).

Perkembangan penuh mengejutkan ini disampaikan sendiri menerusi pelbagai platform media sosial milik pasukan yang terkenal dengan julukan Hoben Jang Hoben, pada hari ini.

Sementara itu, pihak kelab turut memohon kemaafan daripada penyokong kerana membatalkan perlawanan persahabatan menentang Kuching City FC yang sepatutnya berlangsung pada 20 Oktober lalu.

Untuk makluman semua, setelah mengharungi dua pada perlawanan peringkat Kumpulan C dalam saingan Piala Malaysia, Negeri Sembilan menduduki tempat ketiga hasil daripada satu kemenangan dan satu kekalahan.

Featured Image: Negeri Sembilan Football Club


Piala Merlion: Harimau Muda Bertemu Kemboja Di Separuh Akhir

Skuad kebangsaan bawah 22 tahun (B-22) bimbingan E. Elavarasan akan berhadapan dengan Kemboja pada peringkat separuh akhir Piala Merlions anjuran Persatuan Bola Sepak Singapura bermula 24 hingga 26 Mac kelak.

Pertembungan melibatkan skuad Harimau Muda itu disahkan selepas berlangsungnya majlis undian yang disiarkan secara langsung menerusi saluran Youtube milik badan induk bola negara seberang tambak, semalam.

Sementara itu, tuan rumah pula akan berhadapan dengan Hong Kong pada peringkat yang sama.

Pemenang daripada kedua-dua perlawanan ini akan mara ke perlawanan akhir bagi merebut trofi kejuaraan manakala pasukan yang kalah akan ke penentuan tempat ketiga dan keempat.

Difahamkan, kesemua perlawanan ini akan dilangsungkan di Stadium Jalan Besar.

Untuk makluman semua, kejohanan jemputan ini mula dipertandingkan secara tahunan sejak ianya diperkenalkan pada 1982 sehingga tahun 1986.

Selepas itu, edisi keenam saingan ini dilangsungkan kembali pada tahun 1992 yang dimenangi oleh Republik Korea. Manakala pada tahun 2009, perebutan kejuaraan Piala Merlion ini hanya melibatkan perlawanan tunggal antara Singapura dan Liverpool.

Bermula tahun 2019, kejohanan ini dijadikan kejohanan peringkat bawah umur khusus bagi skuad kebangsaan B-22.

Featured Image: Football Association of Malaysia


Kejohanan Dunia BWF: Soon Huat-Shevon Tumpas Dalam Dua Perlawanan Akhir Menentang Thom-Delphine

Beregu campuran bebas (independent) negara, Goh Soon Huat dan Shevon Jemie Lai berhasil meneruskan kemaraan ke Pusingan 16 di Kejohanan Dunia BWF 2022.

Menantinya di peringkat itu adalah wakil Perancis merangkap penghuni ranking kesembilan dunia, Thom Gicquel dan Delphine Delrue. Beregu ini juga diletakkan sebagai pilihan ketujuh untuk menjuarai Kejohahan Dunia BWF kali ini.

Bercakap mengenai pertemuan ini, Soon Huat-Shevon yang berada di tangga ke-14 dunia mempunyai rekod buruk dalam dua daripada tiga perlawanan menentang Thom-Delphine di kesemua pertandingan antarabangsa sebelum ini.

Kedua-dua perlawanan terakhir bertemu naib juara Kejohanan Eropah ini berakhir dengan kekalahan. Ianya berlaku ketika mereka beraksi di saingan Terbuka Swiss 2021 dan Jelajah Dunia Akhir BWF 2020. Hanya satu sahaja pertembungan yang dimenangi Soon Huat-Shevon iaitu ketika berentap di saingan Malaysia Masters 2020.

Terdahulu, Soon Huat-Shevon berhasil mengesahkan kemaraan ke Pusingan 16 selepas berjaya menyingkirkan wakil England, Gregory Mairs dan Jenny Moore di Pusingan 16, sebentar tadi.

Soon Huat-Shevon menamatkan perlawanan tersebut secara “straight set” dengan skor 21-13 dan 21-18 dalam tempoh masa 33 minit.

Sementara itu, Thom-Delphine pula mara selepas menumpaskan beregu Taiwan, Yang Po-Hsuan dan Hu Ling Fang menerusi tiga set permainan yang berkesudahan dengan pungutan mata 10-21, 25-23 dan 21-16.


Olimpik 2020: Badminton, Basikal Trek & Terjun Sandaran Pingat

Kementerian Belia dan Sukan (KBS) meletakkan acara badminton, basikal dan terjun sebagai sandaran utama buat kontinjen negara untuk meraih pingat emas di temasya Sukan Olimpik Tokyo 2020.

Tiga acara tersebut juga merupakan sandaran yang sama semasa temasya Sukan Olimpik Rio 2016 yang lalu.

Bagaimanapun, Menteri Belia dan Sukan, Datuk Seri Reezal Merica Naina Merican turut memaklumkan sukan-sukan yang lain turut mempunyai keupayaan untuk menyumbang pingat namun ketiga-tiga acara tersebut adalah prospek utama.

“Pada waktu ini, memadai kalau saya kata hanya tiga bidang sukan (badminton, basikal trek & terjun) itu sahaja yang mempunyai prospek yang meyakinkan,” kata Reezal dalam satu sidang dalam talian bersama-sama atlet Olimpik, baru-baru ini.

Olimpik Tokyo 2020, terjun, basikal trek, badminton kekal sandaran pingat.Sumber video @BuletinTV3 pic.twitter.com/As9sAtfHHc

Untuk makluman, seramai 15 atlet bakal mewakili Malaysia untuk bersaing dalam ketiga-tiga acara tersebut.

Bagi acara badminton, Malaysia mempertaruhkan Lee Zii Jia (perseorangan lelaki), Soniia Cheah (perseorangan wanita), Aaron Chia dan Soh Wooi Yik (beregu lelaki), Chow Mei Kuan dan Lee Meng Yean (beregu wanita) serta Chang Peng Soon dan Goh Liu Ying (beregu campuran).

Sementara itu, bagi acara basikal trek, kedua-dua atlet, Mohd Azizulhasni Awang dan Muhammad Shah Firdaus Sahrom akan mengambil bahagian di dalam kedua-dua acara keirin dan pecut.

Terakhir, bagi acara terjun, Malaysia akan diwakili oleh Nur Dhabitah Sabri, Ng Yan Yee, Pandelela Rinong, Cheong Jun Hoong dan Leong Mun Yee.


KV Kortrjik Perlu Kawal Publisiti Terhadap Luqman Hakim

Bekas Ketua Pegawai Eksekutif (CEO) Program Pembangunan Bola Sepak Negara (NFDP), Safirul Abu Bakar tidak senang dengan publisiti ‘melampau’ yang diberikan oleh KV Kortrijk terhadap penyerang muda, Luqman Hakim Shamsudin.

Publisiti sebegitu boleh menyebabkan tumpuan Luqman untuk berlatih dan menyesuaikan diri dengan bola sepak dan rakan sepasukan di Belgium terganggu.

#ICYMI Saya takkan buka mulut kalau Luqman tak cakap apa-apa. Saya berinteraksi dengan dia setiap hari. Dia cakap nak berlari pun nak kena senyum tengok kamera: Ketua Pegawai Eksekutif NFDP#sinarharian https://t.co/hRGVEdbEAY

“Saya takkan buka mulut kalau Luqman tak cakap apa-apa. Saya berinteraksi dengan dia setiap hari. Dia cakap nak berlari pun nak kena senyum tengok kamera.

“Luqman bukanlah mengeluh, tetapi saya secara peribadi tahu dia sebagai pemain muda sedikit sebanyak merasai tekanan itu.

“Bagi saya janganlah terlalu banyak beri tumpuan kepada Luqman. Biarkan dia berlatih dan fokus di sana,” kata Safirul seperti dipetik daripada Sinar Harian.

Sebagai orang yang terlibat secara langsung dalam industri sukan bola sepak, Safirul memahami setiap pasukan bola sepak mahu mengambil peluang untuk mendapatkan publisiti daripada pemain-pemain yang mempunyai nama.

Lebih-lebih lagi sebarang perkara yang melibatkan Luqman dimuat naik di media sosial mendapat sambutan yang menggalakkan sekaligus meningkatkan engagement buat KV Kortrijk.

Bagaimanapun, ianya mestilah dihadkan kepada perkara-perkara di dalam padang sahaja dan tidak melibatkan hal-hal peribadi penyerang berusia 18 tahun tersebut.

“Tengoklah kalau sesuatu hantaran di laman sosial Kortrijk mengenai Luqman, banyak reply dan tag terhadapnya.

“Bayangkan dia nak tidur pun masih perlu layan benda-benda macam ni. Bagi penyokong mungkin perkara biasa, tetapi kita tidak tahu mungkin ada kesan terhadapnya.

“Lagipun, ini bukan program realiti yang orang perlu tengok kehidupan seharian Luqman. Dia ke sana untuk bermain sebagai seorang pemain profesional. Jadi, kelab kena kawal.

“Saya rasa setiap kelab ada polisi terutama membabitkan pemain muda iaitu mereka perlu hadkan tumpuan. Lagipun saya tengok, pemain lain yang baru masuk ke kelab itu tidak pun menjadi tumpuan sama seperti yang diberikan kepada Luqman.

“Saya tidak pasti sama ada tujuan berita Luqman di media sosial itu untuk menarik minat rakyat Malaysia, tetapi janganlah terlalu kerap kerana ada mudaratnya,” katanya lagi.

Baru-baru ini, KV Kortrijk berkongsikan sebuah video mengenai debut yang diraih oleh Luqman bersama skuad senior dalam satu perlawanan persahabatan.

Dalam penampilan sulung tersebut, Luqman berhasil menjaringkan satu gol. Berdasarkan pemerhatian, hantaran video tersebut di Facebook telah mencatatkan sekitar 1000 komen, 1000 perkongsian dan 13,000 reaksi.


Sukan SEA: Juara Asia Singkir ‘Patatimo Boys’ Arif-Haikal Di Pusingan 1

Pasangan beregu muda negara, Wan Arif Junaidi dan Muhammad Haikal yang terkenal dengan julukan “Patatimo Boys” tersingkir di Pusingan 1 dalam acara badminton individu Sukan SEA 2021.

Arif dan Haikal yang berusia usia 19 tahun masing-masing ini disingkirkan oleh beregu Indonesia merangkap juara Kejohanan Badminton Asia (BAC) 2022, Pramudya Kusumawardana dan Yeremia Rambitan.

Dalam perlawanan tersebut, Arif-Haikal yang berada di ranking ke-80 dunia terlebih dahulu tumpas pada set pertama dengan skor 13-21. Bagaimanapun, mereka berhasil bangkit untuk merekodkan kemenangan pada set kedua dengan skor 21-17 sekaligus mengeheret beregu di tangga ke-16 dunia itu ke “rubber set”.

Akan tetapi, Pramudya Kusumawardana dan Yeremia Rambitan yang berusia 21 dan 22 tahun masing-masing ini berjaya menutup pertarungan ini dengan kemenangan menerusi skor 21-14 sekaligus menempah tiket ke peringkat suku akhir.

R16#INA🇮🇩 Pramudya Kusumawardana-Yeremia Rambitan(1) def. #MAS🇲🇾 Arif Junaidi-Haikal Nazri 21-13 17-21 21-14#DemiMalaysia #BadmintonMalaysia pic.twitter.com/qqFMrJjPFF

— BAM (@BA_Malaysia) May 19, 2022

Untuk pengetahuan semua, Pramudya-Yeremia merupakan beregu lelaki No.4 Indonesia selepas daripada Kevin Sanjaya-Marcus Gideon (ranking pertama dunia), Mohammad Ahsan-Hendra Setiawan (ranking kedua dunia) dan Fajar Alfian-Rian Ardianto (ranking ketujuh dunia).

Sementara itu, dengan kemenangan ini, Pramudya-Yeremia akan berhadapan dengan beregu Filipina, Solomon Padiz Jr dan Julius Villabrille ranking ke-478 dunia di peringkat suku akhir, esok.

Sebagai tambahan, beregu Filipina ini mara selepas menyingkirkan pasangan tuan rumah, Nguyen Dinh Hoang dan Tran Dinh Manh secara “straight set” 25-23 dan 21-15.

UPDATE: Man Wei Chong forced to withdraw from the #Hanoi2021 individual men’s doubles event due to an injury to his left kneecap.

Get well soon, Man! 💪#DemiMalaysia#BadmintonMalaysia pic.twitter.com/IimKXEVekf

— BAM (@BA_Malaysia) May 19, 2022

Pada masa yang sama, penyingkiran Arif-Haikal ini juga bermakna Malaysia sudah tidak mempunyai sebarang wakil di dalam acara beregu badminton individu kategori lelaki selepas ini.

Ini berikutan sepasang lagi beregu negara terpaksa menarik diri ekoran Man Wei Chong yang bergandingan bersama Tee Kai Wun mengalami kecederaan di lututnya.

Featured Image: Badminton Association of Malaysia


Tickethotline Buka Jualan Tiket Final Piala AFC – RM30 Untuk General

Laman penjualan tiket secara atas talian, Tickethotline mula membuka jualan tiket bagi perlawanan akhir Piala AFC 2022 yang menemukan Kuala Lumpur City FC (KL City) dengan kelab Oman, Al-Seeb pada 22 Oktober (Sabtu) di Stadium Nasional Bukit Jalil (SNBJ).

Berdasarkan tinjauan, terdapat dua kategori jualan dibuka iaitu bagi penyokong tuan rumah, KL City serta penyokong pihak lawan yang terhad kepada penyokong Al-Seeb sahaja.

Untuk penyokong KL City, hanya satu pilihan sahaja yang tertera untuk dibeli iaitu General Home Tickets (masuk melalui Gate C) – berharga RM30 sekeping termasuk caj pemprosesan dan fi yang berkaitan.

Menurut makluman rasmi KL City, RM30 tersebut merupakan harga “early bird” bermula Isnin hingga Rabu (17-19 Oktober) sahaja.

Jom turun ke Final #AFCCup Sabtu Ini! Demi Malaysia!

Get your early bird ticket at RM 3⃣0⃣, only on https://t.co/W5pZpDzjRO #KLCityFC #KLPride #SampaiMatiKualaLumpur pic.twitter.com/FxCruuKjJI

— Kuala Lumpur City Football Club (@KLCityFootball) October 17, 2022

Bagi yang ingin membeli tiket berkenaan, perlu membuka akaun di laman Tickethotline. Setiap satu akaun hanya boleh membuat satu transaksi pembelian yang terhad kepada empat keping tiket sahaja.

Pihak Tickethotline turut memaklumkan, pembeli yang membeli lebih daripada sekeping tiket hendaklah mengisi butiran pemilik tiket yang selebihnya.

Untuk pengetahuan semua, sepak mula bagi perlawanan akhir kejohanan kedua tertinggi peringkat asia ini dijadualkan pada 7 malam waktu Malaysia.

Sebagai tambahan, selain dapat menjulang trofi kejuaraan, pemenang kejohanan ini akan turut membawa pulang 1.5 juta dolar amerika wang ganjaran serta dapat slot play-off ke saingan Liga Juara-Juara AFC (ACL) musim hadapan.


Orleans Masters: ‘Patatimo Boys’ Ke Suku Akhir & Bakal Bertemu Beregu Senior Perancis

Selepas berhasil mengejutkan wakil tuan rumah, Christo Popov dan Toma Junior Popov selaku pilihan kedua kejohanan pada Pusingan 32, beregu lelaki negara yang dikenali sebagai ‘Patatimo Boys’ meneruskan kecemerlangan melakar kemenangan pada Pusingan 16, awal pagi tadi.

Di Pusingan 16 tersebut, Wan Arif Junaidi dan Muhammad Haikal Nazri tidak mempunyai masalah untuk menumpaskan beregu dari negara jiran tetangga, Indonesia, Panjer Dadiara dan Bryan Elohim untuk menempah tiket peringkat suku akhir.

Beregu yang berusia 19 tahun masing-masing ini meraih kemenangan secara ‘straight set’ ke atas beregu yang menghuni ranking ke-223 dunia itu dengan skor 21-18 dan 21-17 dalam tempoh masa setengah jam permainan sahaja.

Sementara itu, menanti beregu kelahiran Terengganu dan Kelantan di peringkat suku akhir adalah gandingan senior tuan rumah, Lucas Corvee dan Ronan Labar yang berusia 28 dan 32 tahun masing-masing.

Sebagai rekod, Arif-Haikal pernah berentap dengan beregu ini sebanyak satu kali di kejohanan Terbuka Austria 2021. Pertarungan itu berpihak kepada Arif-Haikal dengan meraih kemenangan secara ‘straight set’ 21-17 dan 21-15.

Featured Image: Badminton Association of Malaysia


3 Pemain Indonesia Yang Beraksi di Liga Super Dipanggil Perkuatkan Skuad Garuda

Ketua jurulatih skuad kebangsaan Indonesia, Shin Tae-yong menyenaraikan ketiga-tiga pemain negara itu yang beraksi dalam kancah Liga Super untuk memperkuatkan skuad Garuda.

Tiga pemain tersebut ialah pemain tengah, Syahrian Abimanyu (Johor Darul Ta’zim), pemain sayap, Saddil Ramdani (Sabah) dan pertahanan, Ryuji Utomo (Penang) bersama-sama 27 pemain lain.

Perkara tersebut diumumkan oleh badan induk bola republik berkenaan, Persatuan Sepak Bola Seluruh Indonesia (PSSI) menerusi pelbagai platform media sosialnya, pada hari ini.

Artikel Berkaitan: Shin Tae-yong Anggap Vietnam & Malaysia Pasukan Yang Kuat

Mereka dipanggil untuk jurulatih kelahiran Republik Korea tersebut untuk dibawa ke Thailand bagi menghadapi Chinese Taipei dalam pusingan play-off kelayakan Piala Asia 2023 secara timbal balik pada 7 dan 11 Oktober kelak.

Selain daripada tiga pemain ini, Shin turut memanggil tiga lagi pemain mereka yang beraksi di luar negara iaitu Egy Maulana Vikri (FK Senica, Slovakia), Witan Sulaeman (Lechia Gdansk, Poland) dan Asnawi Mangkualam (Ansan Greeners, Republik Korea).

Kesemua 30 pemain yang dipanggil ini akan menjalani kem latihan pusat di Jakarta terlebih dahulu sebelum berangkat ke Bangkok pada 3 Oktober nanti.


Terbuka Indonesia: Sze Fei-Izzuddin Tersingkir Awal, Dikalahkan Beregu Tuan Rumah

Pasangan beregu lelaki No.3 negara, Goh Sze Fei dan Nur Izzuddin terpaksa pulang awal daripada saingan Terbuka Indonesia 2022 – Jelajah Dunia Super 1000 BWF.

Ini berikutan Sze Fei-Izzuddin yang berada di ranking ke-12 dunia terpaksa akur tumpas di tangan pasangan tuan rumah, Fajar Alfian dan Muhammad Rian Ardianto di Pusingan 32 yang berlangsung di Istora Senayan, sebentar tadi.

Dalam perlawanan tersebut, Sze Fei-Izzuddin tumpas kepada ranking beregu yang menghuni ranking keenam dunia itu secara “straight set” dengan dengan keputusan 19-21 dan 14-21 dalam tempoh masa menghampiri 40 minit permainan.

EAST VENTURES Indonesia Open 2022MD – Round of 32          🇮🇩Fajar ALFIAN🏅21 21 🇮🇩Muhammad Rian ARDIANTO🏅19 14 🇲🇾Sze Fei GOH          🇲🇾Nur IZZUDDIN

🕗 in 39 minutes https://t.co/gYhBvvig44

— BWFScore (@BWFScore) June 15, 2022

Untuk makluman semua, kekalahan kali ini menjadikan mereka tumpas di tangan Fajar-Ardianto buat kali kelima daripada enam pertemuan secara keseluruhan di pentas antarabangsa.

Sebagai rekod, kali terakhir mereka berentap sesama sendiri adalah di pentas akhir Terbuka Swiss 2022 yang menyaksikan Sze Fei-Izzuddin tumpas sekaligus terlepas gelaran juara bagi saingan Jelajah Dunia Super 300 BWF tersebut.

Sementara itu, Fajar-Alfian bakal bertemu samada beregu senegaranya, Muhammad Shohibul Fikri-Bagas Maulana (ranking ke-20) atau beregu Scotland, Alexander Dunn-Adam Hall (ranking ke-30) di Pusingan 16 kelak.


Hafizh Kekal Bersama Moto2, Bakal Sertai Pasukan Berpangkalan di Eropah

Kelibat pelumba negara, Hafizh Syahrin dalam saingan Kejohanan Dunia Moto2 bagi musim 2021 masih kekal.

Hal ini kerana sebuah pasukan Moto2 berpangkalan di eropah dilaporkan telah mendapatkan khidmat Hafizh bagi mengharungi saingan musim hadapan.

Bagaimanapun, pengumuman rasmi berkenaan pasukan manakah yang akan disertai oleh Hafizh akan dibuat pada bulan hadapan semasa perlumbaan Moto2 di Litar Valencia kelak.

“Perbincangan dengan pasukan buat Hafizh untuk musim 2021 sudah selesai dan Hafizh akan kekal di Kejohanan Dunia Moto2. Pasukan untuk musim 2021 akan berpangkalan di Eropah.

“Insya-Allah, pengumuman akan dibuat dalam sedikit masa lagi. Jika perancangan semua berjalan lancar di pihak pasukan, Insya-Allah (pengumuman) semasa perlumbaan di Valencia,” kata pengurus kepada Hafizh, Razmin Masli Abdul Razak dipetik daripada Harian Metro.

Hafizh yang beraksi bersama Aspar Team pada musim ini tidak dilanjutkan kontraknya untuk saingan musim hadapan.

Ini memaksa pelumba kelahiran Selangor itu terpaksa mencari pasukan baharu bagi meneruskan kariernya dalam sukan permotoran antarabangsa.

Untuk rekod, setakat 12 siri perlumbaan yang telah berlangsung, Hafizh kini menghuni kedudukan ke-20 dunia dengan kutipan 21 mata.


Terbuka Perancis: Beregu Ranking Ke-37 Singkir Juara Dunia

Beregu lelaki negara yang menjuarai Kejohanan Dunia BWF, Aaron Chia dan Soh Wooi Yik turut menjadi mangsa kecundang di peringkat awal saingan Terbuka Perancis 2022.

Dalam saingan ini, pasangan ranking keempat dunia ini diundi menentang beregu No.37 dunia dari China, Liang Wei Kang dan Wang Chang di Pusingan 32.

Namun begitu, Aaron-Wooi Yik terpaksa melupakan hasrat untuk mara lebih jauh dalam saingan bertaraf Jelajah Dunia Super 750 ini apabila dikejutkan oleh gandingan Liang-Wang.

YONEX French Open 2022MD – Round of 32          🇨🇳Wei Keng LIANG🏅21 21 🇨🇳Chang WANG🏅13 14 🇲🇾Aaron CHIA          🇲🇾Wooi Yik SOH

🕗 in 31 minutes https://t.co/pRVa1VbS6z

— BWFScore (@BWFScore) October 26, 2022

Dalam pertarungan terbabit, Aaron-Wooi Yik mengalami kekalahan secara “straight set” dengan skor 13-21 dan 14-21 dalam tempoh 31 minit permainan yang berlangsung di Gelanggang 1, Stade Pierre de Coubertin.

Untuk pengetahuan semua, ini merupakan kekalahan kedua berturut-turut dialami Aaron-Wooi Yik di tangan Liang-Wang. Kali pertama mereka tumpas di tangan beregu yang sama adalah sekitar lima bulan lalu dalam saingan Indonesia Masters di Istora Senayan.

Sementara itu, Liang-Wang yang berjaya mara ke peringkat berikutnya iaitu Pusingan 16 akan membuat perhitungan dengan beregu Jerman, Mark Lamsfuss dan Marvin Seidel untuk merebut tiket ke peringkat suku akhir.

Featured Image: Badminton Association of Malaysia


Kejohanan Sulung Super Series Volleyball Boleh Ditonton Percuma Di Sooka Bermula 14 Oktober

Arena sukan tempatan akan diserikan dengan satu kejohanan bola tampar, sooka Super Series Volleyball (SSSVB) yang akan berlangsung di Dewan Besar Tanjung, Seksyen 19, Shah Alam, Selangor bermula 14 Oktober hingga 6 November 2022.

Saingan ini akan disertai sebanyak lapan buah pasukan, iaitu, SAC Selangor Lions, Melaka Mousedeer, Kuala Lumpur Shark, Sarawak Hornbill, ATM Gladiators, Sabah Rhino, Johor Tiger termasuk sebuah pasukan jemputan antarabangsa, Amelia Indonesia bagi merebut kejuaraan edisi sulung ini.

Kejohanan ini tampil dengan format perlawanan kumpulan dan kalah mati bermula peringkat separuh akhir.

Bagi peminat sukan bola tampar, kejohanan ini dapat disaksikan secara langsung di venue berkenaan dengan membeli tiket di laman tickethotline serta menonton siaran langsung menerusi aplikasi penstriman, sooka dan saluran Astro Arena secara percuma.

Untuk makluman semua, kejohanan ini merupakan hasil kerjasama antara Persatuan Bola Tampar Malaysia (MAVA) dan Astro Arena.

Selain itu, saingan ini turut mengangkat jenama pakaian tempatan, Elite sebagai Penaja Pakaian Rasmi, TikTok sebagai Rakan Media Rasmi, Flash Sukan sebagai Rakan Media Digital Rasmi serta radio nombor satu Malaysia, Era sebagai saluran Radio Rasmi bagi kejohanan kali ini.

Sebelum ini, Astro Arena turut terlibat bekerjasama dengan Persatuan Bola Jaring Malaysia (PBJM) dan Persatuan Sepak Takraw Malaysia (PSM) menganjurkan Netball Super League (NSL) dan Sepak Takraw League (STL) masing-masing sekaligus memberikan nafas baharu kepada penganjuran sukan-sukan ini.


Formula 1: Williams Racing Umum Pelumba Thai, Alex Albon Ganti Kekosongan Ditinggalkan George Russell

Pasukan Formula 1, Williams Racing mengumumkan pelumba Thai-British, Alex Albon akan mengisi kekosongan yang ditinggalkan oleh George Russell untuk mengharungi perlumbaan musim 2022.

Alex sebelum ini beraksi bersama pasukan Red Bull Racing Honda dan pernah meraih podium sebanyak dua kali pada musim 2020. Selepas itu, pelumba berusia 25 tahun ini ‘diturunkan pangkat’ sebagai pelumba ujian dan simpanan.

Introducing your 2022 Williams Racing drivers…@Alex_Albon joins @NicholasLatifi to complete our line-up! 🤩 pic.twitter.com/s4cuJ4ebJq

Perkembangan ini dimaklumkan secara rasmi oleh Williams Racing menerusi pelbagai plaform media sosialnya.

Untuk makluman semua, Russell yang berlumba bersama-sama pasukan Williams sejak tiga tahun lalu berhijrah menyertai Mercedes-AMG Petronas untuk saingan musim hadapan.

Baca – George Russell: Tahun Depan Saya Pelumba F1 Mercedes

Sementara itu, Williams turut mengesahkan seorang lagi pelumbanya, Nicholas Latifi, 26 tahun, akan kekal bersama-sama mereka untuk mengharungi saingan Formula 1 2022 bersama-sama Alex Albon.


Bajet 10 Juta Setahun Sahaja – Pemilik JDT Ucap Tahniah Kepada Pemenang Piala AFC Zon ASEAN

Kejayaan pasukan berpangkalan di ibu kota negara, Kuala Lumpur City FC (KL City) memenangi perlawanan akhir Piala AFC Zon ASEAN dengan menumpaskan kelab Indonesia, PSM Makassar telah meraih pujian ramai peminat bola sepak tempatan.

Tidak ketinggalan, kemenangan julung kali buat skuad berjulukan The City Boys ini turut mendapat perhatian pemilik Johor Darul Ta’zim (JDT), DYAM Tunku Ismail ibni Sultan Ibrahim merangkap Tunku Mahkota Johor (TMJ).

Dalam satu hantaran di laman Instagram rasmi KL City, TMJ meninggalkan satu komen dengan mengucapkan tahniah kepada KL City serta memuji Ketua Pegawai Eksekutif (CEO), Stanley Bernard, ketua jurulatih, Bojan Hodak dan para pemain.

A post shared by Kuala Lumpur City FC (@klcityfootball)

TMJ menerusi komen itu juga mendedahkan KL City hanya mengeluarkan belanja sekitar RM10 juta sahaja namun telah berhasil meraih kejuaraan Piala Malaysia 2021 serta kejayaan terbaru, juara Piala AFC Zon ASEAN pada malam tadi.

Dan komen daripada TMJ itu dibalas dengan ucapan terima kasih oleh Stanley sambil memberikan kredit khusus kepada Bojan dan pasukan atas kejayaan yang dikecapi itu.

Walaupun JDT sudah lama meninggalkan saingan Piala AFC kerana  bertanding di saingan yang lebih tinggi iaitu Liga Juara-Juara AFC namun mereka kekal sebagai satu-satunya kelab dari rantau ASEAN yang menjuarai saingan ini, setakat ini.

Sebagai rekod, JDT muncul juara Piala AFC pada tahun 2015 dengan menumpaskan kelab Tajikistan, FC Istiklol dalam perlawanan akhir yang berlangsung di Stadium Pamir, Dushanbe.

Untuk makluman semua, KL City juga muncul pasukan pertama dari Malaysia menjuarai saingan Zon ASEAN sejak format baharu Piala AFC ini diguna pakai bermula tahun 2017. Antara kelab yang pernah menjuarai saingan Zon ASEAN ini ialah Ceres Negros (2017), Home United (2018), Hanoi (2019) dan KL City (2022).


Casagrande Tidak Keseorangan Di Depan, Penang Mahu Bawa Seorang Lagi Penyerang Import

Anselmo Arruda da Silva atau lebih dikenali sebagai Casagrande tidak akan mengemudi jentera serangan Penang FC secara berseorangan untuk mengharungi saingan Liga Malaysia, musim ini.

Ketua jurulatih pasukan yang berpangkalan di utara semenanjung tanah air itu, Tomas Trucha tidak menolak akan membawa masuk seorang lagi penyerang import untuk menyertai pasukannya. Bagaimanapun, Trucha tidak memberikan sebarang bayangan mengenai latar belakang pemain baharu itu.

Akan tetapi, jurulatih kelahiran Republik Czech ini telah merancang untuk menjadikan pemain tersebut sebagai gandingan serta ‘backup’ kepada Casagrande sekaligus memantapkan lagi jentera serangan Penang.

Pada masa yang sama, jurulatih berusia 50 tahun ini mahu meningkatkan tahap keupayaan pemain-pemain lain untuk turut sama menyumbangkan gol buat pasukan.

“Sebelum ini saya pernah katakan yang saya tidak mahu bergantung kepada Casagrande sahaja sebab ada juga pemain lain yang boleh jaringkan gol.

“Dan sebenarnya, walaupun dia ada atas padang, kita dapat tengok juga ada pemain lain yang tetap menjaringkan gol dan ini yang saya mahukan di mana Penang ada pemain-pemain yang tidak hanya bergantung kepada satu penyerang sahaja.

“Kita akan membawa masuk seorang lagi penyerang di mana dia akan bersama-sama dengan Casagrande untuk beraksi, dan dia juga akan dapat membantu dengan lebih kerap di bahagian serangan sekiranya salah seorang daripada mereka cedera atau sebagainya.

“Sekarang saya juga ingin menekankan bagaimana pemain-pemain ini perlu ada skil untuk menjaringkan gol dan boleh memberikan penyudah berkesan”, katanya.

Sepanjang musim 2021, Casagrande menjadi pemain penting terutamanya di bahagian serangan dengan menjaringkan 12 gol dalam saingan Liga Super buat Penang.

Rekod tersebut menempatkan dirinya sebagai penjaring keempat terbanyak liga serta membantu Penang menamatkan saingan liga di tangga ketiga di belakang Johor Darul Ta’zim (JDT) dan Kedah Darul Aman FC.

Featured Image: Penang Football Club


CEO MFL: Perlawanan Pembuka Tirai, Piala Sumbangsih 2022 Diasingkan Daripada Liga Super

Saingan pembuka tirai yang dikenali sebagai perlawanan Piala Sumbangsih akan diasingkan daripada perlawanan pertama Liga Super bermula musim 2022.

Perkembangan ini diumumkan sendiri oleh Ketua Pegawai Eksekutif (CEO) Malaysian Football League (MFL), Stuart Ramalingam semasa sesi Taklimat Kalendar Liga Malaysia 2022 bersama para pengamal media secara dalam talian, pada hari ini.

Perlawanan ini akan menemukan juara Liga Super dan juara Piala Malaysia. Ini bermakna, saingan Piala Sumbangsih 2022 akan menemukan Johor Darul Ta’zim (JDT) dan Kuala Lumpur City FC (KL City).

Sementara itu, Stuart turut memaklumkan saingan ini akan berlangsung pada 26 Februari dan diadakan di ‘home’ pasukan juara Liga Super. Pada masa yang sama, perlawanan pertama Liga Super pula akan dilangsungkan bermula 4 Mac 2022.

Featured Image: Malaysian Football League


Olimpik 2020: Beregu Lelaki, Aaron-Wooi Yik Tempah Tiket Ke Suku Akhir

Pasangan beregu negara, Aaron Chia dan Soh Wooi Yik berjaya mengesahkan kemaraan ke peringkat kalah mati dalam temasya Sukan Olimpik Tokyo 2020, hari ini.

Kemaraan tersebut disahkan secara rasmi selepas regu muda ini menumpaskan pasangan beregu Kanada, Jason Anthony Ho-Shue dan Nyl Yakura dengan dua ‘straight set’.

RESULTS: #Tokyo2020Group D#MAS Aaron Chia-Soh Wooi Yik def. #CAN Ho Shue Jason-Yakura Nyl 21-15 21-13* Aaron-Wooi Yik qualify to the quarterfinals!#DemiMalaysia#KontinjenMalaysia#BadmintonMalaysia#BadmintonLovers pic.twitter.com/bB9KlUNcBs

Aaron dan Wooi Yik mencatatkan kemenangan dengan keputusan 21-15 pada set pertama dan 21-13 pada set kedua.

Kemenangan ini meletakkan Aaron dan Wooi Yik di tangga kedua di bawah regu Indonesia, Hendra Setiawan dan Mohammad Ahsan peringkat Kumpulan D.

Lawan kepada Aaron dan Wooi Yik di peringkat kalah mati akan ditentukan menerusi undian kemudian.

*Kemasikini Terkini (9.30 malam, 27 Julai)

Aaron dan Wooi Yik telah diundi menentang pasangan beregu No.1 dunia, Kevin Sanjaya dan Marcus Gideon dari Indonesia pada peringkat suku akhir.

Perlawanan ini akan dilangsungkan pada hari Khamis bertempat di Musashino Forest Sport Plaza.


Jentera Serangan Malaysia Bakal Berhadapan Benteng Pertahanan Vietnam – ‘Top 4’ Terbaik di Asia

Jentera serangan skuad kebangsaan bakal berhadapan dengan satu cabaran yang besar menjelang pertemuan menentang Vietnam pada aksi pusingan kedua kelayakan Piala Dunia 2022/Piala Asia 2023, awal pagi sabtu nanti.

Safawi Rasid, Guilherme De Paula dan Mohamadou Sumareh yang berkemungkinan besar akan dipertaruhkan di jentera serangan Malaysia perlu menggandakan usaha sekiranya ingin ‘menebuk’ Vietnam – salah satu daripada empat pasukan yang memiliki benteng pertahanan terbaik di asia, buat masa ini.

Menurut statistik, Vietnam yang mendapat sentuhan daripada ketua jurulatih kelahiran Korea Selatan, Park Hang-seo hanya melepaskan satu gol sahaja daripada enam perlawanan yang telah diharungi dalam Kumpulan G.

Vietnam mencatatkan satu bolos ketika mencatatkan kemenangan 3-1 ke atas Indonesia di Stadium Gelora Bung Karno pada 15 oktober 2019. Jaringan oleh pasukan Indonesia itu disumbangkan oleh Irfan Bachdim.

Dua pasukan lain yang turut berkongsi jumlah bolos hanya satu gol bersama Vietnam adalah Qatar dan Jepun. Untuk makluman, kedua-dua pasukan, Qatar dan Jepun telah pun mengesahkan kemaraan ke saingan pusingan ketiga Kelayakan Piala Dunia selaku pendahulu kumpulan masing-masing.

Sementara itu, Korea Selatan muncul satu-satunya pasukan asia yang belum mencatatkan sebarang bolos dalam aksi pusingan kedua kelayakan Piala Dunia 2022/Piala Asia 2023, setakat ini.


Piala AFC: Fayadh, Al-Mardi & Ronald Pastikan Kedah Kutip 3 Mata Pertama

Naib juara Liga Super, Kedah Darul Aman FC (Kedah) berhasil memungut tiga mata pertama dalam kancah Piala AFC 2022 selepas menumpaskan Kaya FC, sebentar tadi.

Kedah yang dibimbing oleh Aidil Sharin Sahak mengutip mata tersebut selepas menumpaskan pasukan dari Filipina itu dengan keputusan 4-1 pada perlawanan kedua peringkat Kumpulan G.

Dalam perlawanan terbabit, skuad berjulukan Sang Kenari itu meraih kemenangan hasil jaringan berganda oleh Fayadh Zulkifli (57’, 90+3’) serta satu gol daripada Mahmoud Al-Mardi (63’) dan Ronald Ngah Wanja (83’) masing-masing.

⏰ FT | 🇲🇾 Kedah Darul Aman 4⃣-1⃣ Kaya FC-Iloilo 🇵🇭

🔥 A scintillating second half sees Kedah pick up their first win in Group G!#AFCCup2022 | #KDAvKAY pic.twitter.com/P7uoFfXVPz

— #AFCCup2022 (@AFCCup) June 27, 2022

Sementara itu, Kaya FC pula mendapat jaringan saguhatinya menerusi Javier Augustine Ocampo Gayoso pada minit ke-86.

Dengan kemenangan ini, Kedah dapat meletakkan diri mereka di tangga ketiga Kumpulan G. Mendahului saingan kumpulan ini adalah wakil Kemboja, Visakha FC (6 mata) dan diikuti dengan wakil tuan rumah, Bali United (3 mata).

Untuk makluman semua, selepas ini, Kedah akan turun menentang Visakha FC dalam perlawanan terakhir peringkat Kumpulan G yang dijadualkan berlangsung pada 30 Jun (Khamis) nanti.

Featured Image: Kedah Darul Aman FC


Kejohanan Dunia BWF: Soon Huat-Jemie Lai Bertemu Beregu Campuran No.1 Thailand Di Suku Akhir

Beregu campuran bebas (independent) negara, Goh Soon Huat dan Shevon Jemie Lai muncul satu-satunya wakil Malaysia yang lolos ke peringkat suku akhir kategori ini dalam Kejohanan Dunia BWF 2021.

Pasangan yang menghuni ranking ke-14 dunia ini mengesahkan kemaraan selepas menumpaskan beregu Hong Kong, Yeung Ming Nok dan Ng Tsz Yau di peringkat Pusingan 16 yang berlangsung awal pagi tadi waktu Malaysia.

TotalEnergies BWF World Championships 2021XD – Round of 16               🇲🇾Soon Huat GOH🏅21 19 21 🇲🇾Shevon Jemie LAI🏅 8  21 19 🇭🇰Ming Nok YEUNG               🇭🇰Tsz Yau NG🕗 in 51 minutes https://t.co/HGBx7gmwSW

Soon Huat-Jemie Lai memenangi pertarungan tiga set ini dengan keputusan 21-8, 19-21 dan 21-19 dalam tempoh masa 51 minit beraksi di atas gelanggang.

Sementara itu, cabaran besar bakal diharungi oleh pasangan ini apabila perlu berhadapan dengan beregu campuran Thailand yang menduduki ranking pertama dunia, Dechapol Puavaranukroh dan Sapsiree Taerattanachai di peringkat suku akhir.

Sebagai rekod, kedua-dua pasangan beregu campuran ini pernah bertemu 13 kali. Bagaimanapun, 3 pertemuan akhir yang berlangsung pada tahun ini dimenangi kesemuanya oleh Dechapol-Sapsiree.

Featured Image: Badminton Photo / Badminton Association of Malaysia


Ulasan Sukanz: Barisan Pertahanan Terengganu Berdisiplin, Penyudah JDT Menghampakan

Terengganu FC berhasil meraih kemenangan 1-0 ke atas juara bertahan, Johor Darul Ta’zim (JDT) di Stadium Sultan Ibrahim pada aksi kesepuluh saingan Liga Super 2021.

Kemenangan skuad berpangkalan di pantai timur itu disumbangkan oleh jaringan tunggal pemain muda yang semakin meningkat naik, Hakimi Abdullah pada minit ke-57 sekaligus meleburkan rekod tanpa kalah pasukan tuan rumah pada musim ini.

Berikut adalah ulasan perlawanan bagi perlawanan ini:

Perkara yang paling bagus ditampilkan oleh Terengganu dalam perlawanan semalam adalah disiplin barisan pertahanannya. Apa yang boleh kita katakan, barisan pertahanan Terengganu kekal berdisiplin serta mempunyai kekuatan mental yang kuat sehingga tamat perlawanan.

Tatkala JDT melancarkan serangan bertali arus terutamanya sekitar 20 minit terakhir permainan, barisan pertahanannya kekal menumpukan perhatian di atas padang serta tidak melakukan kesilapan (mistake) mudah yang membuka ruang kepada JDT menjaringkan gol atau mendapatkan penalti.

Semua hantaran ke dalam kotak penalti samada menerusi permainan terbuka (open play) dan bola mati (set pieces) juga dapat dikeluarkan daripada kawasan bahaya sepanjang perlawanan. Mereka juga tidak terkesan daripada segi mentalnya apabila beberapa keputusan pengadil perlawanan melibatkan ‘foul’ tidak menyebelahi mereka.

Gandingan pertahanan tengah yang diketuai oleh Muhammad Mohd Fauzi bersama Carli de Murga (babak pertama) dan Shahrul Nizam (babak kedua) sangat baik. Barisan pertahanan Terengganu juga mempunyai komunikasi yang baik dengan penjaga golnya, Suhaimi Hussin. Maka tidak hairanlah dia diangkat sebagai Man of the Match dalam perlawanan ini oleh kelabnya.

Masih lagi di bahagian pertahanan Terengganu namun kita beralih pula kepada kedua-dua full back mereka iaitu Azam Azmi Murad (bek kanan) dan Arif Fadzilah (bek kiri).

Seperti biasa, sejak akhir-akhir ini JDT gemar melancarkan serangan menerusi pemain muda lincahnya, Arif Aiman. Perkara yang sama cuba dilakukan oleh JDT pada perlawanan semalam. Bagaimanapun, pada separuh masa pertama, cubaan oleh Arif Aiman untuk menyerang menerusi bahagian kanan sukar sama sekali. Hal ini kerana dia tidak dapat melepasi Arif Fadzilah.

Separuh masa kedua pula, Arif Aiman diarahkan untuk menyerang menerusi bahagian kiri dan cuba untuk ‘makan’ Azam Azmi. Bagaimanapun, perkara itu tidaklah mudah untuk dilakukan apabila Azam turut menampilkan persembahan yang sangat cemerlang terutamanya dalam aspek bertahan.

Selain daripada memastikan Arif Aiman tidak dapat ‘memakannya’ dalam perlawanan tersebut, Azam turut mengekang Corbin-Ong, Cabrera, Bergson dan Ramadhan Saifullah. Pendek kata, kedua-dua full-back Terengganu berjaya membuatkan kedua-dua sayap dan full-back JDT tidak hidup dalam perlawanan semalam.

Musim ini, ketua jurulatih Terengganu, Nafuzi Zain gemar mempertaruhkan duo pemain sayap muda iaitu Hakimi Abdullah (kiri) dan Faisal Halim (kanan) untuk melancarkan serangan dan memburu gol.

Perkara yang sama dipertaruhkan oleh Nafuzi pada malam tadi dan kedua-duanya boleh dikatakan berjaya melaksanakannya dengan baik apabila Terengganu melancarkan serangan balas.

Kedua-dua pemain ini menunjukkan work rate yang tinggi di atas padang dan semakin serasi dengan percaturan dan corak permainan yang dimahukan oleh Nafuzi. Sayangnya aksi penyudah dan keserasian kedua-dua pemain ini bersama penyerang tengah, David da Silva perlu dipertingkatkan lagi.

Bagi kebanyakan pasukan yang berhadapan dengan JDT, kebanyakannya akan bermain secara ‘berkampung’ berdekatan kotak penalti sendiri dan melakukan hantaran jauh mencari penyerang untuk melancarkan serangan balas apabila mendapat bola.

Namun tidak buat Terengganu, pada awal-awal permainan, mereka cuba untuk bermain secara terbuka dan mengekalkan penguasaan bola. Boleh dilihat pada awal-awal permainan, ianya agak seimbang buat kedua-dua pasukan.

Pujian harus diberikan kepada trio pemain tengah Terengganu, Dechi Marcel, Nik Akif dan Makan Konate yang rajin melakukan pressing apabila JDT memegang bola. Kehadiran mereka ini jugalah yang menyebabkan JDT tidak dapat menembusi benteng pertahanan Terengganu menerusi bahagian tengah dan terpaksa menolak bola ke bahagian sayap untuk melakukan hantaran lintang (crossing).

Namun apabila JDT meningkatkan intensiti pada 20 minit terakhir perlawanan, mereka membuat keputusan untuk bertahan di kawasan sendiri dan mempertahankan kelebihan satu gol yang dimiliki sehingga tamat perlawanan. Secara keseluruhan, corak permainan Terengganu agak seimbang daripada segi aspek menyerang dan bertahan.

Beralih kepada pasukan tuan rumah, JDT. Seperti kita katakan tadi, trio midfield Terengganu sangat rajin melakukan pressing apabila JDT memegang bola. Ini membuatkan JDT terpaksa menolak bola kepada pemain sayap mereka untuk melancarkan serangan. Pemain sayap mereka pula terpaksa mengharapkan ‘crossing’ semata-mata untuk mencari Bergson di dalam kotak penalti.

Paling terserlah, dalam perlawanan ini, pemain kreatif, Leandro Velazquez terpaksa turun ke bawah untuk mendapatkan bola. Namun apabila mendapat bola, tidak banyak yang dapat dilakukannya untuk ‘penetrate’ barisan pertahanan Terengganu. Boleh dikatakan magisnya hilang dalam perlawanan semalam. Secara keseluruhannya, boleh kita katakan trio midfield Terengganu memenangi pertembungan di bahagian tengah dalam perlawanan ini.

Dalam perlawanan ini, kelincahan Arif Aiman sekali lagi menjadi taruhan Benjamin Mora di bahagian sayap kanan dan Gonzalo Cabrera di sayap kiri. Bagaimanapun, telah dinyatakan di atas, bek kiri Terengganu, Arif Fadzilah berhasil mengekang Arif Aiman menembusi bahagiannya sekaligus membuatkan Arif Aiman buntu.

Sementara itu, Gonzalo Cabrera tidak menunjukkan persembahan terbaiknya. Boleh dikatakan dia ‘off form’ pada perlawanan semalam.

Berbalik kepada Arif Aiman, apabila kelincahan pemain muda ini tidak dapat digunakan untuk melepasi Arif Fadzilah, ia memaksa JDT untuk melakukan hantaran lintang ke dalam kotak penalti untuk mencari penyerangnya, Bergson. Bagaimanapun, serba serbi tidak menjadi buat penyerang Brazil yang yang telah mengumpul 9 gol pada perlawanan malam tadi.

Satu kerugian buat JDT apabila gagal menyempurnakan peluang-peluang yang dimiliki menerusi sepakan penjuru dan percuma yang telah diraih. Berdasarkan statistik, JDT mendapat 15 sepakan penjuru namun tiada satu yang dapat dijelmakan kepada gol.

Sebagai tambahan, JDT juga merekodkan 21 percubaan namun hanya tujuh sahaja yang tepat ke sasaran. Untuk perbandingan, Terengganu hanya mendapat dua sepakan penjuru dan merekodkan tujuh percubaan sahaja di mana empat daripada tepat ke sasaran dan menjaringkan satu gol.

p/s: Ulasan ini dikongsikan oleh peminat tegar bola sepak tempatan, Wafiy Amran. Sekiranya anda suka ulasannya, anda boleh mendengar ulasan untuk perlawanan Liga Super yang lain di saluran Youtube, WAFIY AMRAN.

Featured Image: Malaysian Football League


Sukan SEA 2023: Roy King-Su Yin Sukar Jinakkan Beregu No.10 Dunia, Raih Pingat Perak

Beregu campuran negara, Yap Roy King dan Cheng Su Yin meraih pingat perak selepas gagal menewaskan beregu No.10 dunia, Rehan Naufal Kusharjanto dan Lisa Ayu Kusumawati di temasya Sukan SEA 2023.

Gandingan negara berjaya mendahului pada set pertama dengan skor 20-22, mengejutkan beregu Indonesia yang juga merupakan beregu campuran utama negara Nusantara itu.

Rehan Naufal-Lisa Ayu kemudiannya bangkit mendominasi pada set kedua (21-8) sebelum menceriakan penyokong Indonesia setelah mengesahkan kemenangan di set ketiga (21-16) sekaligus meraih emas buat Indonesia.

Menyoroti perjalanan beregu campuran negara, mereka mencatatkan dua kemenangan ‘straight set’ bertemu wakil Singapura dan Kemboja sebelum menghadapi kesukaran menentang pasangan Thailand, Pakkapon Teeraratsakul-Phataimas Muenwong dengan keputusan 24-22, 25-27 dan 21-19.

Keputusan tersebut turut bermakna skuad Malaysia hanya berjaya membawa pulang pingat perak dan gangsa pada temasya kali ini, berbeza dengan emas tunggal yang berjaya dibawa pulang pasangan Chen Tang Jie-Peck Yen Wei.

Bagaimanapun, kekalahan tersebut bukanlah sesuatu yang meresahkan buat kedua-dua pemain negara kerana pasangan yang kali pertama digandingkan bersama itu berjaya melangkaui jangkaan umum apabila mara sehingga ke pentas akhir.

Mereka juga memberikan saingan yang cukup sengit kepada gandingan Rehan Naufal-Lisa Ayu yang berada dalam kelompok 10 terbaik dunia tetapi pengalaman dan keserasian membezakan keputusan kedua-dua beregu.

Featured image: Badminton Association of Malaysia


AFF B-23: Coach Brad Sasar Juara Kumpulan & Mara Ke Separuh Akhir

Ketua jurulatih, Brad Maloney menyasarkan skuad Harimau Muda dapat menjuarai Kumpulan B dalam Kejuaraan AFF B-23 sekaligus menempah tiket ke pusingan separuh akhir.

Peluang skuad negara untuk mencapai sasaran tersebut nampak lebih terbuka lebih-lebih lagi setelah skuad Indonesia selaku juara bertahan menarik diri daripada kejohanan ini ekoran jangkitan Covid-19.

Bagaimanapun, menurut laporan Harian Metro, Coach Brad menyatakan penarikan diri skuad Garuda Muda itu tidak memberi sebarang kelebihan buat pasukan walaupun perlu mengharungi dua perlawanan sahaja kelak.

“Kita bermain dalam dua perlawanan awal dan tidak seperti pasukan lain yang ada bermain sebanyak tiga perlawanan. Namun saya tidak lihat ini (main dua perlawanan) memberi kelebihan kepada kita dalam peringkat kumpulan.

“Kalau kita bermain kurang perlawanan berbanding pasukan lain, mungkin ini akan memberi kesukaran kepada kita daripada segi kecergasan dan sebagainya.

“Tetapi sasaran kami tetap jelas iaitu perlu mengungguli kumpulan untuk layak ke peringkat seterusnya. Tiada apa yang berubah walaupun hanya sekadar beraksi dalam dua perlawanan,” kata jurulatih kelahiran Australia itu seperti dipetik daripada portal akhbar berkenaan.

Pada masa yang sama, Coach Brad turut menyatakan tidak mahu skuad Harimau Muda dilabel sebagai pasukan pilihan atas alasan membawa ramai muka baharu termasuk yang pertama kali bakal beraksi di pentas antarabangsa.

Untuk makluman semua, skuad Harimau Muda akan mengharungi perlawanan pertama berdepan Myanmar pada hari esok. Perlawanan kedua menentang Laos pula dijadualkan pada Jumaat.

Featured Image: Football Association of Malaysia


Terbuka Malaysia: Pearly-Thinaah Bertembung Beregu China Yang Mencipta ‘Upset’ Ke Atas Pasangan Thailand

Beregu wanita No.1 negara, Pearly Tan dan Thinaah Muralitharan tidak mempunyai masalah untuk melayakkan diri ke Pusingan 16 dalam saingan Terbuka Malaysia 2022 – Jelajah Dunia Super 750 BWF.

Penghuni di ranking kesepuluh dunia ini mengesahkan kemaraan tersebut selepas menumpaskan beregu China, Liu Xuan Xuan dan Xia Yu Ting yang berada di tangga ke-21 dunia di peringkat Pusingan 32, hari ini.

Dalam perlawanan tersebut, Pearly-Thinaah berjaya menumpaskan pasangan itu secara “straight set” dengan skor 22-20 dan 21-14 dalam tempoh 42 minit permainan yang berlangsung di Gelanggang 1.

PETRONAS Malaysia Open 2022WD – Round of 32          🇲🇾Pearly TAN🏅22 21 🇲🇾Muralitharan THINAAH🏅20 14 🇨🇳Xuan Xuan LIU          🇨🇳Yu Ting XIA

🕗 in 42 minutes https://t.co/jtZUAkevsA

— BWFScore (@BWFScore) June 29, 2022

Kemenangan ini menjadikan Pearly-Thinaah melebarkan rekod kemenangan ke atas pasangan ini kepada dua kemenangan berturut-turut. Sebelum ini, kedua-duanya pernah bertarung buat julung kalinya di saingan Terbuka Thailand 2022. Pertarungan ini turut dimenangi oleh Pearly-Thinaah secara “straight set” dengan skor 21-17 dan 21-11.

Sementara itu, di Pusingan 16 kelak, Pearly-Thinaah akan bertemu beregu China yang berada di ranking ke-33 dunia, Zhang Shu Xian dan Zheng Yu.

PETRONAS Malaysia Open 2022WD – Round of 32          🇨🇳Shu Xian ZHANG🏅21 21 🇨🇳Yu ZHENG🏅10  8  🇹🇭Jongkolphan KITITHARAKUL          🇹🇭Rawinda PRAJONGJAI

🕗 in 32 minutes https://t.co/UL3wQeZthq

— BWFScore (@BWFScore) June 29, 2022

Beregu ini mara ke Pusingan 16 selepas mencipta kejutan menumpaskan beregu Thailand yang menduduki tangga kelapan dunia, Jongkolphan Kititharakul dan Rawinda Prajongjai di Pusingan 32.

Dalam perlawanan terbabit, Shu Xian dan Zheng Yu berhasil menumpaskan pasangan Thailand ini secara “straight set” dengan skor 21-10 dan 21-8 dalam tempoh sekitar setengah jam permainan sahaja.

Featured Image: Badminton Association of Thailand


Terbuka HYLO: Zii Jia Mara Ke Suku Akhir & Bakal Menentang Pemain Thailand

Jaguh badminton perseorangan lelaki negara, Lee Zii Jia berhasil menempah tiket ke peringkat suku akhir Terbuka HYLO 2021 selepas menundukkan pemain Ireland, Nhat Nguyen pada Pusingan 2.

Kemaraan Zii Jia ke peringkat tersebut diraih dengan kemenangan secara ‘straight set’ dalam aksi yang berlangsung pada lewat malam tadi.

Zii Jia mencetak kemenangan ke atas pemain berusia 21 tahun yang berada di ranking ke-55 dunia itu dengan pungutan mata 22-20 dan 21-16.

Sementara itu, menanti Zii Jia di peringkat suku akhir adalah pemain kelahiran negara jiran tetangga, Thailand iaitu Kantaphon Wangcharoen.

Pemain yang menghuni ranking ke-18 dunia ini mara dengan menumpaskan pemain Kanada dan India pada Pusingan 1 dan Pusingan 2 masing-masing.

Untuk makluman semua, berdasarkan rekod, Zii Jia dan Wangcharoen pernah bertemu sebanyak lima kali sebelum ini. Bagaimanapun, 3 daripada 5 pertemuan terbabit dimenangi oleh Wancharoen termasuk pertemuan terakhir mereka.

Pertemuan kedua-dua pemain ini dijangka berlangsung pada malam ini.


Petronas, Mercedes-AMG Lanjut Kerjasama Melangkaui Tahun 2026

Syarikat minyak dan gas Malaysia, Petronas mengumumkan melanjutkan kerjasama dengan pasukan Formula 1 (F1), Mercedes-AMG selaku penaja gelaran (title sponsor) dan rakan teknikal melangkaui tahun 2026, semalam.

Bermula musim 2026 kelak, perlumbaan Kejuaraan Dunia F1 mewajibkan kesemua jentera menggunakan enjin yang dikuasakan dengan bahan api mampan – bukan bahan api fosil – dan disertakan dengan penggunaan enjin elektrik.

We are delighted to announce the renewal of the Title and Technical Partnership between the Team and @PETRONAS from the 2026 season onwards. 🤝

— Mercedes-AMG PETRONAS F1 Team (@MercedesAMGF1) September 28, 2022

Pengumuman lanjutan yang hadir empat tahun lebih awal ini menandakan Petronas komited untuk membangunkan minyak yang mampan bagi kegunaan jentera Mercedes-AMG dalam perlumbaan F1 bermula musim tersebut.

Sebagai rekod, Petronas mula menaja pasukan berpangkalan di Jerman ini bermula tahun 2010. Sepanjang penajaan ini, Mercedes-AMG telah memenangi kejuaraan kategori pengeluar (constructor) sebanyak 8 kali dan kejuaraan kategori pemandu pula sebanyak tujuh kali.

Featured Image: Mercedes-AMG Petronas Formula 1


Liga M3: Sebanyak 20 Pasukan Disahkan AFL Sertai Musim 2022

Penganjur saingan bola sepak divisyen tiga negara, Amateur Football League (AFL) mengesahkan sebanyak 20 buah pasukan akan mengambil bahagian dalam saingan Liga M3 musim ini.

Penyertaan 20 buah pasukan ini disahkan oleh AFL dalam Mesyuarat Khas Ahli Lembaga Pengarah AFL, semalam, dan diumumkan menerusi platform media sosial rasmi AFL, pada hari ini.

Difahamkan, sebanyak 4 pasukan baharu menyertai saingan ini sementara 16 pasukan merupakan yang lain datangnya daripada saingan Liga M3 pada tahun 2021. Keseluruhan 20 pasukan yang menyertai saingan Liga M3 adalah seperti berikut:

8) Kuala Lumpur Rovers FC

19) Tun Razak City FC

20) Tok Janggut Warriors FC

Bercakap mengenai format Liga M3, kesemua 20 buah pasukan ini akan dibahagikan kepada Kumpulan A dan Kumpulan B di mana setiap kumpulan terdiri daripada 10 pasukan. Saingan peringkat kumpulan ini akan dilangsungkan secara timbal balik atau ‘double round robin’.

Empat pasukan teratas dalam setiap kumpulan akan melayakkan diri ke peringkat suku akhir.

Untuk makluman semua, sepak mula peringkat kumpulan dijadualkan pada 11 Februari. Manakala, saingan peringkat suku akhir dan separuh akhir akan berlangsung pada 6 hingga 27 Ogos. Sementara itu, perlawanan akhir pula akan berlangsung pada 4 September.

Sebagai tambahan, AFL memaklumkan majlis undian bagi menentukan pasukan yang akan mengisi Kumpulan A dan Kumpulan B ini akan berlangsung pada 15 Januari kelak.


MLS Bekerjasama Dengan Syarikat AI – Buka Peluang ‘Scout’ Pemain Dari Jauh

Pemain bola sepak berbakat di seluruh dunia kini berpeluang untuk menarik perhatian kelab-kelab di Amerika Syarikat setelah penganjur liga utamanya, Major League Soccer (MLS) mengumumkan kerjasama dengan ai.io – sebuah syarikat kecerdasan buatan (AI) yang berpangkalan di London.

Menerusi kerjasama ini, mana-mana pemain boleh memuat turun aplikasi aiScout secara percuma di telefon pintar. Dengan aplikasi ini, pemain akan menjalani program latihan percubaan secara maya dengan melengkapkan beberapa penilaian samada di belakang rumah, padang atau mana-mana tempat terbuka.

Seusai melengkapkan penilaian tersebut, aiScout akan menganalisis kemampuan pemain dan menerusi platform yang disambungkan kepada MLS, pemain itu akan dinilai menerusi data yang dijana. Pemain-pemain yang mendapat pemarkahan tinggi berpeluang untuk mendapat tawaran untuk berlatih bersama MLS dalam mana-mana acara yang diaturkan di Amerika Syarikat dan Kanada.

Perkembangan ini bakal menyaksikan peningkatan peluang buat pemain-pemain menunjukkan bakat kepada kelab-kelab MLS selain mengurangkan kos perjalanan ke Amerika Syarikat atau Kanada bagi menjalani program latihan percubaan.

Difahamkan kelab-kelab dalam kancah MLS, MLS Next Pro dan MLS Next akan mendapat akses kepada aiScout serta sebuah lagi platform, aiLabs bermula Disember kelak. Pemain dari seluruh dunia pula akan berpeluang untuk dijejaki bakat masing-masing secara percuma oleh MLS bermula Januari 2024.

Excited to test new feature in the player app – Released Player Programme

With help from @Burnleyfc @ChelseaFC and @TMUSSports we created a programme to help released players back into clubs.

1st player tested @jezdavies8 released from @spursoffical trialled & signed by Burnley pic.twitter.com/DMpdKUU6A3

— ai.io (@aiscout_app) December 23, 2022


Le Tour de Langkawi Sedia Dianjurkan Pada 2022 – Menteri Belia & Sukan

Menteri Belia dan Sukan, Datuk Seri Ahmad Faizal Azumu melahirkan keyakinan kejohanan perlumbaan jelajah berbasikal, Le Tour de Langkawi (LTdL) sedia dianjurkan pada tahun hadapan.

Menurut laporan Bernama, beliau berkata demikian selepas syarikat penganjur iaitu Human Voyage (M) Sdn Bhd telah bersiap sedia untuk menganjurkan kejohanan tersebut.

“Saya berharap pada tahun hadapan tiada masalah besar dan penganjur juga telah bersiap sedia untuk menganjurkan LTdL 2022 dengan penuh meriah di seluruh negara. KBS bersedia salurkan peruntukan (untuk penganjuran).

“Kita ada kontrak dengan pihak penganjur, tahun lepas tidak diadakan, jadi kena penuhi kontrak itu,” katanya seperti dipetik daripada portal agensi berita berkenaan.

Tarikh untuk kejohanan jelajah berbasikal negara ini belum diputuskan secara rasmi namun menurut Presiden Persekutuan Kebangsaan Berbasikal Malaysia (PKBM), Datuk Abu Samah Wahab memaklumkan UCI memberikan pilihan untuk menganjurkannya pada Januari dan Mac sahaja.

Untuk makluman semua, LTdL merupakan kejohanan jelajah berbasikal tahunan yang dianjurkan sejak tahun 1996 namun penganjurannya pada tahun 2021 terpaksa dibatalkan ekoran beberapa kekangan disebabkan oleh pandemik Covid-19.

Featured Image: Le Tour de Langkawi


Ulasan Sukanz: Tim Heubach Diturunkan Pangkat Ke Selangor 2?

Aksi kelapan Liga Super menyaksikan Selangor yang bermain di halaman sendiri berjaya menumpaskan Perak dengan jaringan akhir 3-1 hasil ledakan hatrik oleh Ifedayo Olusegun pada minit ke-8, ke-29 (penalti) dan ke-71.

Semenatara itu, pasukan pelawat pula mendapat gol saguhati di penghujung masa permainan hasil jaringan pemain gantian, Farid Khazali setelah mendapat umpanan daripada penyerang, Guilherme de Paula.

Tanpa melengahkan masa lagi, ikuti ulasan perlawanan antara Selangor dan Perak khas untuk tatapan pembaca Sukanz:

#1 Sekali Lagi Jordan Ayimbila Cemerlang di Posisi Bek Kiri

Pertahanan kelahiran Ghana, Jordan Ayimbila sekali lagi dipertaruhkan oleh Karsten Neitzel untuk mengisi posisi bek kiri. Kita sedia maklum persembahannya menentang Kedah sebelum ini adalah baik, tetapi persembahannya ketika menentang Perak semakin meningkat.

Ketika menentang Perak, pemain berusia 20 tahun ini cemerlang mengikat pemain sayap, J. Partiban sehingga menyebabkan Perak tidak dapat menggerakkan serangan di sebelah kiri Selangor.

Bukan sahaja beraksi baik semasa bertahan, Ayimbila yang sebenarnya merupakan seorang pertahanan tengah (centre-back) menampilkan persembahan cemerlang ketika menyerang dengan seringkali melakukan overlapping, menggelecek (dribbling) pemain lawan dan melakukan hantaran lintang (crossing) yang baik untuk mencari rakan sepasukan di dalam kotak penalti.

Boleh dikatakan pertahanan kanan Perak, Amirul Azhan mengharungi malam yang sukar apabila terpaksa berhadapan dengan Ayimbila dalam perlawanan tersebut. Lebih manis, persembahan cemerlang Ayimbila sepanjang perlawanan tersebut diserikan dengan melakukan satu ‘assist’ kepada penyerang, Ifedayo Olusegun untuk gol pertama Selangor.

#2 Trio Midfield Selangor Semakin ‘Garang’

Turun menentang Perak, Karsten Neitzel masih mengekalkan formasi yang sama seperti ketika melayan kunjungan Kedah pada aksi ketujuh Liga Super. Beliau mempertaruhkan formasi 4-1-2-1-2 (diamond) dengan bahagian midfield terdiri daripada Manuel Konrad, Alif Haiqal, Brendan Gan dan Oliver Buff.

Paling mencuri tumpuan, gandingan trio Alif, Brendan dan Buff semakin menunjukkan keserasian, tampil semakin ‘garang’ di atas padang. Mereka bukan sahaja nampak selesa bermain di posisi sendiri, iaitu Alif (di bahagian kiri), Brendan (di bahagian kanan) serta Buff (posisi No.10) malahan sudah mula selesa bertukar-tukar posisi antara satu sama lain.

Dapat dilihat ada ketikanya Brendan bermain di posisi No.10 dan Buff ke bahagian kanan. Sementara itu, ada ketikanya Buff ke kiri dan Alif masuk bermain posisi No.10. Tidak dilupakan, pujian diberikan kepada Brendan yang melakukan beberapa crossing yang baik ke dalam kotak penalti daripada sebelah kanan.

#3 Penampilan Pertama Manuel Konrad Yang Memberangsangkan

Perlawanan menentang Perak menyaksikan Manuel Konrad membuat penampilan pertama bersama skuad utama Selangor untuk musim ini. Sebelum ini, dia tidak dapat diturunkan kerana isu kecergasan.

Berdasarkan persembahan yang ditampilkannya, Konrad menunjukkan dia merupakan ‘pure defensive midfielder’ yang hilang dan sangat diperlukan oleh Selangor selama ini.

Dalam perlawanan itu, Konrad banyak membantu pertahanan Selangor untuk menyerap serangan-serangan yang dilancarkan oleh Perak. Keduanya, Konrad mempunyai vision yang baik dan berkemampuan melakukan hantaran jauh sekaligus membolehkan Selangor melancarkan serangan balas.

Ketiganya, Konrad turut memiliki ketenangan apabila mendapat bola. Selepas merampas bola daripada kaki pemain lawan, dia tidak gopoh dan mampu membina permainan secara hantaran pendek. Sebagai bonus, dia turut memiliki kelebihan fizikal yang tinggi dan besar.

#4 Pertahanan Tengah, Shahrul Nazeem ‘Afro’ Semakin Mencuri Tumpuan

Seorang lagi pemain Selangor yang boleh dipuji dalam perlawanan ini ialah Shahrul Nazeem atau digelar oleh para peminat sebagai Afro. Ini merupakan penampilan keduanya bersama skuad utama Selangor dan dia bermain sangat baik. Apa yang boleh dipuji adalah work rate ditampilkannya adalah tinggi, tenang dan cepat membaca perlawanan.

Pada perlawanan sebelum ini, dia bergandingan bersama Tim Heubach namun ketika menentang Perak, Afro sekali terpaksa membentuk gandingan baharu bersama Safuwan Baharuddin.

Bagaimanapun, tiada sebarang masalah untuknya bermain secara ‘pair’ buat pertama kali bersama pemain Singapura tersebut malahan membentuk gandingan mantap sehingga membuatkan Perak buntu hampir sepanjang permainan.

Dijangka, dengan persembahan konsisten setakat ini, Afro akan kekal sebagai taruhan utama Karsten Neitzel di benteng pertahanan untuk perlawanan seterusnya.

#5 Tim Heubach Terpaksa Diturunkan Ke Pasukan Feeder, Selangor 2?

Untuk makluman, sebelum daripada perlawanan menentang Perak, Selangor memaklumkan pertahanan importnya, Tim Heubach tidak dapat diturunkan kerana ditimpa kecederaan.

Namun dengan perkembangan terkini Selangor mempertaruhkan lima pemain import yang terdiri daripada Oliver Buff, Manuel Konrad, Jordan Ayimbila, Ifedayo Olusegun (kuota asia) dan Safuwan Baharuddin (kuota asia tenggara), kedudukan Tim Heubach menjadi persoalan.

Jika dilihat kepada percaturan semasa Karsten yang bermain dengan formasi 4-1-2-1-2 dan prestasi kelima-lima pemain import di posisi masing-masing, nampaknya tidak ada tempat buat Tim Heubach untuk kembali ke skuad utama setelah pulih kelak.

Tidak mungkin Karsten akan menghantar Jordan Ayimbila yang begitu cemerlang di posisi bek kiri ke skuad Selangor 2 untuk memberikan ruang kepada Tim Heubach. Begitu juga dengan Konrad yang telah menunjukkan persembahan memberangsangkan dan menunjukkan dia sangat diperlukan di posisi defensive midfielder.

Safuwan Baharuddin pula tidak boleh ditukarkan kerana Tim Heubach tidak boleh mengisi slot pemain import asia tenggara. Sangat menarik untuk menantikan apakah keputusan yang akan dibuat melibatkan Tim Heubach ini.

Nota: Ulasan ini dikongsikan oleh peminat tegar bola sepak tempatan, Wafiy Amran. Anda boleh mendengar ulasan untuk perlawanan Liga Super yang lain di saluran Youtube-nya DI SINI.


Piala Merlion: Harimau Muda Bertemu Hong Kong Dalam Perlawanan Akhir

Skuad Hong Kong bawah 22 tahun (B-22) menjadi lawan bagi pasukan Malaysia bimbingan E. Elavarasan dalam perlawanan akhir untuk merebut Piala Merlion 2023 – sebuah kejohanan jemputan anjuran Persatuan Bola Sepak Singapura (FAS).

Hong Kong mengesahkan kemaraan ke pentas akhir selepas berhasil menumpaskan pasukan tuan rumah, Singapura dengan keputusan 1-0 dalam perlawanan separuh akhir yang berlangsung di Stadium Jalan Besar, sebentar tadi.

Merlion Cup 2023 | Jumaat, 24 Mac 2023

KEMBOJA B-22 🇰🇭 2-4 🇲🇾 MALAYSIA B-22

⚽ Lim Pisoth 36’ Sieng Chanthea 50’ ⚽ Haqimi Azim 13’ Ruventhiran 30’ Fergus Tierney 62’ Najmudin Akmal 73’#FAM #HarimauMalaya #MerlionCup2023 pic.twitter.com/YzquGFCwbm

— FA Malaysia (@FAM_Malaysia) March 24, 2023

Sebelum itu, skuad negara berjulukan Harimau Muda terlebih dahulu mengesahkan tempat ke pentas akhir apabila berjaya melakar kemenangan besar 4-2 ke atas Kemboja dalam perlawanan yang berlangsung di venue yang sama, petang tadi.

Untuk makluman semua, perlawanan akhir ini dijadualkan berlangsung 26 Mac (Ahad) dengan sepak mula pada jam 8.30 bertempat di Stadium Jalan Besar.

Sementara itu, Singapura dan Kemboja pula akan berentap dalam perlawanan penentuan tempat ketiga dan keempat pada hari yang sama dengan sepak mula jam 5.30 petang.

Featured Image: Football Association of Malaysia


Indonesia Masters: Beregu Tuan Rumah Menafikan Kemaraan Pearly-Thinaah Ke Pentas Final

Tiada pentas akhir buat pasangan badminton wanita No.1 negara, Pearly Tan dan Thinaah Muralitharan dalam saingan Indonesia Masters 2022 – Jelajah Dunia Super 500 BWF.

Ini berikutan beregu tuan rumah, Apriyani Rahayu dan Siti Fadia Silva Ramadhanti menafikan kemaraan mereka di peringkat separuh akhir yang berlangsung di Istora Senayan, Jakarta, sebentar tadi.

Dalam perlawanan tersebut, Pearly-Thinaah terpaksa akur tumpas kepada pasangan tersebut selepas melalui tiga set permainan yang berkesudahan dengan skor 23-21, 14-21 dan 14-21.

DAIHATSU Indonesia Masters 2022WD – Semi final               🇮🇩Apriyani RAHAYU🏅21 21 21 🇮🇩Siti Fadia Silva RAMADHANTI🏅23 14 14 🇲🇾Pearly TAN               🇲🇾Muralitharan THINAAH

🕗 in 74 minutes https://t.co/kfZwFNj55z

— BWFScore (@BWFScore) June 11, 2022

Apriyani-Fadia yang mendapat sokongan padu penonton tempatan mengesahkan kemenangan ini selepas bertarung sekitar sejam dan 11 minit di atas gelanggang.

Untuk makluman semua, Apriyani dan Siti Fadia ini merupakan gandingan baharu. Dahulunya, Apriyani merupakan gandingan kepada Greysia Polii yang merupakan pemenang pingat emas Sukan Olimpik Tokyo 2020.

Namun, Apriyani terpaksa mencari rakan gandingan baharu setelah Greysia mengumumkan persaraannya di usia 34 tahun, baru-baru ini.

Fadia pula bergandingan bersama Ribka Sugiarto dan beregu ini pernah meraih ranking ke-26 dunia, kedudukan tertinggi yang pernah dicapai mereka.

Sementara itu, Apriyani-Fadia yang berhasil mara ke pentas final akan berhadapan dengan beregu China merangkap pasangan No.1 dunia, Chen Qing Chen dan Jia Yi Fan. Kedua-dua pasangan ini akan berentap pada hari esok untuk merebut gelaran juara.

Featured Image: Badminton Association of Thailand


Dua Menteri Kabinet Indonesia Maju Terajui PSSI

Badan induk bola sepak negara jiran tetangga, Persatuan Sepakbola Seluruh Indonesia (PSSI) menyaksikan ianya diterajui oleh dua orang menteri daripada barisan kabinet Indonesia Maju bagi penggal 2023-2027.

Perkembangan itu hadir apabila Menteri Badan Usaha Milik Negara merangkap bekas pemilik Inter Milan, Erick Thohir memenangi pemilihan jawatan Ketua Umum PSSI dalam Kongres Luar Biasa yang berlangsung pada semalam.

Dalam pemilihan tersebut, Erick memenangi kerusi panas tersebut selepas mendapat 64 undian mengatasi tiga pencabar lain iaitu La Nyalla Mahmud Mattalitti (22 undian), Arief Putra Wicaksono dan Doni Setiabudi.

Selamat atas terpilihnya Erick Thohir sebagai Ketua Umum PSSI Periode 2023-2027.

Terima kasih atas dedikasinya untuk PSSI, Mochamad Iriawan selama mengemban tugas sebagai Ketua Umum PSSI 2019-2023.#KitaGaruda pic.twitter.com/XFNlyswAvp

— PSSI (@PSSI) February 16, 2023

Sementera itu, satu lagi jawatan tertinggi dalam PSSI iaitu Wakil Ketua Umum I pula diisi oleh Zainuddin Amali merangkap Menteri Olahraga dan Pemuda selepas Yunus Nusi yang meraih undian tertinggi pada sesi undian kali kedua menarik diri.

Sementara itu, Wakil Ketua Umum II pula diisi oleh Ratu Tisha Destria yang merupakan bekas Sekretaris Jenderal (Setiausaha Agung).

Bercakap mengenai Erick, selain pernah memiliki dan menerajui kelab gergasi Itali, beliau juga pernah memegang saham majoriti kelab yang berpangkalan di Amerika Syarikat iaitu DC United.


Sukan SEA 2023: Kenali 5 Ketua Jurulatih Skuad Bola Sepak Lelaki Kumpulan B

Acara bola sepak lelaki bagi Kumpulan B yang disertai Malaysia pada temasya Sukan SEA 2023 agak menarik untuk disaksikan dengan majoriti pasukan mempertaruhkan nakhoda yang pertama kali mengendalikan skuad bawah 22 tahun (B-22). Selain itu, terdapat juga beberapa pasukan yang mempertaruhkan kudrat jurulatih tempatan masing-masing selain mendapatkan kepakaran jurulatih luar khususnya dari benua eropah.

Bersempena dengan hari perlawanan pertama melibatkan skuad Malaysia pada hari ini, Sukanz tampil memperkenalkan lima ketua jurulatih setiap pasukan dalam Kumpulan B yang terdiri daripada Thailand, Singapura, Vietnam, Laos dan Malaysia dengan lebih dekat untuk tatapan pembaca:

Nama Issara Sritaro bukanlah sepopular Kiatisuk Senamuang tetapi pengendali berusia 43 tahun ini telah bersama skuad kebangsaan sejak tahun 2016 lagi bagi menjadi pembantu jurulatih skuad bawah 17 tahun (B-17) Thailand.

Bersama Worrawoot Srimaka, Sritaro selaku penolong jurulatih berjaya merangkul pingat emas Sukan SEA 2017 menewaskan Malaysia. Pada tahun 2019, Sritaro telah dilantik selaku pembantu jurulatih kepada Akira Nishino untuk mengendalikan skuad senior dan junior kebangsaan sehingga tahun 2021.

Pada tahun 2023, Sritaro kembali sebagai ketua jurulatih skuad bawah 23 tahun (B-23) Thailand selepas setahun meninggalkan kem negara untuk melatih PT Prachuap.

Jurulatih kelab Liga Singapura, Young Lions, Philippe Aw telah bersama skuad junior Singapura sejak tahun 2019 apabila berhijrah daripada Hougang United. Bermula dengan skuad bawah 15 tahun (B-15) Kota Singa, pengendali berusia 45 tahun itu kemudiannya melatih Young Lions pada tahun 2021.

Dilantik sebagai ketua jurulatih skuad B-22 kebangsaan, Philippe Aw bukanlah asing kerana hampir keseluruhan skuad terdiri daripada pemain kelabnya dan pemain skuad B-15 Singapura di bawah jagaannya.

Penyerang sensasi dan anak kepada legenda Singapura, Fandi Ahmad iaitu Ilhan Fandi antara pemain yang menyinar ketika bersama Philippe di Young Lions bagi musim 2021 & 2022.

Nama Troussier bukanlah asing di pentas bola sepak global apabila berjaya memimpin skuad kebangsaan Jepun menjuarai Piala Asia 2002 dan muncul naib juara Piala Konfederasi FIFA 2001.

Jurulatih berusia 68 tahun itu pernah bersama Vietnam pada tahun 2019 sehingga 2021 yang menyaksikan negara itu layak ke Kejohanan Bawah 19 Tahun Asia 2020 sebelum digantikan Dinh The Nam.

Kini, beliau kembali ke Vietnam untuk menggalas tanggungjawab yang ditinggalkan Park Hang-seo untuk melatih skuad senior dan junior negara itu pada tahun 2023.

Seperti Troussier, Michael Weiss turut ditugaskan mengendalikan skuad senior, pasukan B-22 dan bawah 19 tahun (B-19) Laos pada 2022. Bersama Filipina dan Mongolia, pengendali berusia 58 tahun itu dilihat sebagai figura yang dihormati kerana berjaya meningkatkan mutu bola sepak negara tersebut.

Di Filipina, Weiss merupakan individu yang bertanggungjawab menaikkan ranking FIFA skuad The Azkals sehingga ke tangga ke-127 dunia sebelum tugas itu diserahkan kepada Thomas Dooley. Ketika melatih Mongolia, jurulatih itu berhasil meletakkan negara mara ke pusingan kedua kelayakan Piala Dunia 2022.

Weiss turut pernah melatih skuad pembangunan China dan Rwanda sebelum berhijrah ke rantau Asia Tenggara dan Asia Tengah bersama Filipina dan Mongolia.

Elavarasan merupakan watak yang cukup disegani dalam bola sepak Malaysia. Pada tahun 2022, Elavarasan dipilih sebagai penolong jurulatih Kim Pan-gon untuk bersama-sama melatih skuad kebangsaan dan diberikan tugas sampingan untuk mengendalikan Harimau Muda selaku ketua jurulatih bagi menggantikan Brad Maloney.

Dalam Liga Malaysia, Elavarasan bukanlah jurulatih yang berjaya memenangi trofi tetapi jurulatih itu sentiasa hadir apabila diperlukan. Bukan sahaja membantu banyak kelab divisyen bawahan Malaysia layak ke Liga Super, Elavarasan juga pernah membawa PKNS FC mencapai kemuncak mereka apabila muncul finalis Piala FA 2016.


Paralimpik 2020: Bonnie Sumbang Emas Pertama Negara & Pecah Rekod Temasya

Atlet para negara, Bonnie Bunyau Gustin menampilkan persembahan yang menakjubkan dalam acara angkat berat kategori 72kg sekaligus mebolehkannya menyumbang kilauan pingat emas pertama buat Malaysia dalam temasya Sukan Paralimpik Tokyo 2020.

Atlet kelahiran Sarawak ini berjaya menumpaskan peserta-peserta yang lain apabila berjaya melakukan angkatan seberat 228kg pada percubaan ketiganya.

Bukan itu sahaja, angkatan seberat 228kg oleh Bonnie itu turut memecahkan rekod 227kg Paralimpik yang dipegang Rasool Mohsin dari Iraq pada temasya di Rio 2016.

Atlet berusia 22 tahun ini cuba untuk memecahkan rekod dunia dengan melakukan angkatan seberat 231kg namun sayang sekali percubaan tersebut tidak dapat dijayakan.

Untuk makluman semua, rekod dunia iaitu angkatan 230kg itu juga merupakan rekod yang dicipta oleh Bonnie.

Sebagai tambahan, atlet Mesir, Mahmoud Attia membawa pulang pingat perak setelah menyudahkan percubaan angkatan seberat 191kg.

Manakala, atlet Great Britain, Mickey Yule pula membawa pulang pingat gangsa selepas melakukan angkatan seberat 182kg.

Featured Image: Majlis Sukan Negara


MFL Agih Penjualan Tiket Final Piala FA Di SSI Sama Rata

Penganjur bola sepak tanah air, Malaysian Football League (MFL) mengesahkan tiket perlawanan akhir Piala FA 2023 melibatkan juara bertahan, Johor Darul Ta’zim (JDT) dan Kuala Lumpur City FC (KL City) di Stadium Sultan Ibrahim (SSI) akan diagihkan sama rata.

Pada masa yang sama, MFL dalam kenyataannya pada hari ini turut memaklumkan menyerahkan sepenuhnya proses penjualan tiket-tiket tersebut kepada pihak pengurusan skuad berjulukan Harimau Selatan dan City Boys masing-masing.

“Pihak JDT dan Kuala Lumpur City akan memaklumkan cara penjualan tiket kepada penyokong mereka namun dengan persetujuan bersama kedua-dua pasukan, sekiranya ada pasukan yang gagal menjual kesemua tiket yang diperuntukkan itu, maka baki tiket berkenaan akan dijual kepada umum,” jelas MFL.

Sepertimana perlawanan akhir edisi lalu, MFL akan menawarkan lima kategori tiket untuk para penonton yang terdiri daripada General Admission, FA Cup Grandstand, FA Cup Premium, MFL Premium dan MFL Grandstand.

“MFL telah membahagikan tiket mengikut beberapa kategori dengan harga tiket bermula dengan General Admission berharga RM50, FA Cup Grandstand RM100, FA Cup Premium RM150, MFL Premium RM150 dan MFL Grandstand RM200.”

“Penetapan harga tiket mengikut kategori ini sama seperti yang telah dilakukan oleh MFL pada perlawanan akhir mana-mana kejohanan Piala FA dan juga Piala Malaysia sebelum ini di mana ia memberikan lebih pilihan buat penyokong untuk hadir ke stadium.”

“Istimewa kali ini bagi penyokong yang membeli tiket MFL Grandstand RM200 akan menerima barangan ekslusif perlawanan akhir Piala FA 2023,” tambah MFL.

Untuk makluman, perlawanan akhir Piala FA edisi ke-32 ini akan dijadualkan berlangsung pada 22 Julai hadapan dengan waktu sepak mula pada jam 9 malam.


Syarikat Penerbangan Ganti TikTok Di Bahagian Hadapan Jersi Wrexham AFC

Bahagian hadapan jersi home, away dan ketiga kelab bola sepak yang dimiliki oleh bintang Hollywood, Ryan Reynolds bersama rakannya Rob McElhenny iaitu Wrexham AFC memaparkan logo United Airlines bermula saat ini.

Perkembangan itu hadir selepas kedua-dua pemilik skuad berjulukan The Red Dragons mengumumkan syarikat penerbangan antarabangsa berpangkalan di Amerika Syarikat itu sebagai penaja baharunya, semalam.

Our brand new, 2023/24 @united-sponsored home shirt will be available to pre-order from Monday (June 12)

— Wrexham AFC (@Wrexham_AFC) June 8, 2023

Sepertimana dimaklumkan sebelum ini, Wrexham akan mengadakan jelajah ke Amerika Syarikat pada musim panas ini untuk menghadapi beberapa perlawanan persahabatan sebagai persiapan untuk beraksi dalam saingan EFL League Two 2023-24.

Untuk makluman semua, United Airlines selaku penaja akan menerbangkan skuad Wrexham bagi menjayakan jelajah pramusim mereka dari United Kingdom ke Amerika Syarikat buat julung kalinya itu.

Sebagai tambahan, kehadiran United Airlines ini sekaligus menggantikan logo TikTok – syarikat platform video pendek – yang telah menghiasi bahagian hadapan jersi home, away dan ketiga Wrexham selama dua musim bermula Julai 2021.

Nailed the landing. Welcome @united to the @Wrexham_AFC team as front of shirt sponsor.


10 Perkongsian Pingat Emas, Perak & Gangsa di Temasya Sukan Olimpik

Atlet Qatar, Mutaz Essa Barshim dan Itali, Gianmarco Tamberi menjadi bualan peminat sukan apabila kedua-duanya diumumkan berkongsi pingat emas dalam acara lompat tinggi di temasya Sukan Olimpik Tokyo 2020.

Alkisahnya terjadi ketika tiada apa yang dapat memisahkan Mutaz, 30 tahun, dan Tamberi, 29 tahun, ketika melakukan lompatan pada ketinggian 2.37 meter. Kedua-duanya cemerlang melepasi ketinggian tersebut.

Maka paras ketinggian dinaikkan kepada 2.39 meter dan melompatlah mereka berdua untuk melepasi ketinggian tersebut. Setelah 3 kali percubaan, Mutaz gagal dalam ketiga-tiga lompatan termasuklah Tamberi.

Di saat itu, pegawai kejohanan datang kepada kedua-dua atlet ini, dan menerangkan dua pilihan kepada mereka berdua iaitu pertamanya, mereka perlu melakukan ‘jump off’ pada ketinggian 2.39 meter bagi menentukan pemenang.

Untuk makluman, ‘jump off’ bermaksud percubaan lompatan yang perlu dilakukan sekali sahaja oleh kedua-dua atlet ini. Sesiapa yang berjaya melepasinya akan dinobatkan sebagai pemenang.

Belum sempat pegawai tersebut menamatkan penjelasan mengenai pilihan kedua, Mutaz dengan pantas bertanyakan pegawai kejohanan tersebut, “Bolehkah kami mempunyai dua (pingat) emas?” sekaligus membuatkan Tamberi melompat keriangan dan menamatkan saingan tersebut secara rasmi.

Bagaimanapun, perkongsian pingat samada emas, perak atau gangsa pada temasya Sukan Olimpik ini bukanlah sesuatu yang asing. Di sini, kami senaraikan 10 perkongsian pingat yang pernah terjadi ketika edisi Olimpik 2008, 2012 dan 2016:

Temasya: Sukan Olimpik Beijing 2008

Kami mulakan kisah mengenai perkongsian pingat di temasya Olimpik dengan kisah Sheron dan Kerron. Dalam acara fina 100 meter wanita di Beijing 2008, kedua-dua pelari Jamaica ini menamatkan larian dengan catatan masa 10.979 saat. Setelah dibundarkan ianya menjadi 10.98 saat. Dengan tiada apa yang memisahkan kedua-dua pelari ini, Sherone dan Kerron diberikan pingat perak manakala tiada pingat gangsa diberikan.

Temasya: Sukan Olimpik Beijing 2008

Acara: Renang 100m Gaya Bebas Lelaki

Dalam acara renang 100m gaya bebas kategori lelaki, perenang Amerika Syarikat dan Brazil masing-masing menamatkan perlumbaan dengan catatan masa 47.67 saat. Catatan masa yang sama ini memberikan kedua-dua perenang ini berkongsi pingat gangsa. Sementara itu, pingat emas dan perak dimenangi oleh Alain Bernard (Perancis) dan Eamon Sullivan (Australia).

Temasya: Sukan Olimpik Beijing 2008

Acara: Renang 100m Kuak Lentang Lelaki

Masih lagi dalam acara renang di saingan Olimpik 2008. Namun, kali ini melibatkan perenang Rusia dan Australia dalam acara 100m kuak lentang. Arkady dan Hayden meraih pingat gangsa setelah berkongsi catatan masa 53.18 saat. Bagi pemenang pingat emas dan perak, kedua-dua dari Amerika Syarikat iaitu Aaron Peirsol (52.54 saat, rekod dunia dan olimpik baharu) dan Matthew Grevers (53.11 saat).

Temasya: Sukan Olimpik London 2012

Kenal nama pertama yang ditulis di atas? Ya, dia merupakan atlet yang sama-sama memenangi pingat emas bersama atlet Itali, Gianmarco Tamberi, semalam. Sekitar sembilan tahun yang lalu, Mutaz sudah mempunyai pengalaman berkongsi pingat di temasya Olimpik. Menariknya, ketika itu, seramai tiga orang atlet berkongsi pingat gangsa selepas merekodkan ketinggian 2.29 meter.

Untuk makluman, pada Februari 2019, pemenang pingat emas, Ivan Ukhov dari Rusia dibatalkan kemenangannya ekoran perlanggaran undang-undang ‘anti-doping’.

Temasya: Sukan Olimpik London 2012

Acara: Basikal Trek Keirin Lelaki

Masih lagi di temasya London 2012 namun kali ini perkongsian pingat berlaku dalam acara keirin lelaki dalam sukan berbasikal trek. Simon dan Teun membawa pulang gangsa setelah tayar hadapan basikal mereka melintasi garisan pemamat pada pusingan akhir secara bersama-sama. Untuk makluman, pada ketika ini, pelumba negara, Azizulhasni Awang menamatkan perlumbaan di tempat keenam.

Temasya: Sukan Olimpik London 2012

Acara: Renang 200m Gaya Bebas Lelaki

Kali ini kisah perkongsian pingat berlaku dalam acara renang di Sukan Olimpik London 2012 pula. Perenang China, Sun Yang dan Korea, Park Tae-hwan menamatkan renangan pada masa yang sama iaitu 1:44.93 sekaligus menyaksikan kedua-duanya membawa pulang pingat perak. Sementara itu, pingat emas dibawa pulang oleh perenang Perancis, Yannick Agnel manakala tiada pingat gangsa diberikan.

Temasya: Sukan Olimpik London 2012

Acara: Renang 100m Kuak Kupu-Kupu Lelaki

Kejadian berkongsi pingat masih lagi dalam acara renang pada temasya yang sama. Kali ini melibatkan Chad de Clos dan Yevgeny Korotyshkin dalam acara 100m kuak kupu-kupu. Kedua-duanya menamatkan renangan dengan catatan masa 51.44 saat. Pemenang pingat emas adalah Michael Phelps dari Amerik Syarikat dan tiada pingat gangsa diberikan.

Temasya: Sukan Olimpik Rio 2016

Kali ini kita ke edisi Sukan Olimpik berikutnya iaitu Rio 2016. Perkongsian pingat kemenangan masih lagi berlaku di kolam renang dan kali ini melibatkan acara 100m kuak kupu-kupu lelaki. Tiga orang perenang, Phelps, Chad de Clos dan Laszlo terpaksa berkongsi pingat perak selepas kesemua mereka berkongsi catatan masa 51.14 saat. Di temasya ini, perenang negara jiran tetangga, Singapura iaitu Joseph Schooling mencipta kejutan dengan meraih emas.

Temasya: Sukan Olimpik Rio 2016

Acara: Renang 100m Gaya Bebas Wanita

Perkongsian pingat kali ini melibatkan perenang wanita untuk kilauan emas. Simone dan Penny menamatkan renangan 100 meter gaya bebas dengan cemerlang dan mencatatkan masa yang sama iaitu 52.07 saat. Tiada pingat perak diberikan manakala pingat gangsa dimenangi oleh perenang Sweden, Sarah Sjostrom.

Temasya: Sukan Olimpik Rio 2016

Acara: Renang 100m Kuak Lentang Wanita

Acara renang di Rio 2016 menyaksikan sekali lagi perkongsian pingat berlaku di kolam renang. Kali ini dalam acara 100 meter kuak lentang wanita. Kylie dan Yuanhui berkongsi pingat gangsa setelah menamatkan renangan dengan catatan masa yang sama iaitu 58.76 saat. Pada acara ini, pingat emas dimenangi oleh Katinka Hosszu (Hungary) dan pingat perak dibawa pulang oleh Kathleen Baker (Amerika Syarikat).


Jelajah Dunia Akhir: Juara Dunia 3 Kali Benam Aaron-Wooi Yik

Beregu lelaki No.1 negara merangkap juara Kejohanan Dunia, Aaron Chia dan Soh Wooi Yik memulakan kempen Jelajah Dunia Akhir BWF 2022 dengan langkah tempang.

Pasangan yang menghuni ranking keempat dunia ini menerima kejutan dengan tumpas kepada juara Kejohanan Dunia sebanyak tiga kali, Mohammad Ahsan dan Hendra Setiawan dalam perlawanan pertama peringkat Kumpulan B, sebentar tadi.

Dalam perlawanan terbabit, Aaron-Wooi Yik terpaksa akur menerima kekalahan secara “straight set” dengan skor yang berkesudahan 21-12 dan 21-15 setelah 32 minit berentap.

HSBC BWF World Tour Finals 2022MD – Round 1          🇮🇩Mohammad AHSAN🏅21 21 🇮🇩Hendra SETIAWAN🏅12 15 🇲🇾Aaron CHIA          🇲🇾Wooi Yik SOH

🕗 in 32 minutes https://t.co/Ds4JtffNv9

— BWFScore (@BWFScore) December 7, 2022

Ini pastinya menjadi kemenangan ‘manis’ buat beregu Indonesia yang terkenal dengan julukan ‘The Daddies’ setelah mereka tumpas kepada Aaron-Wooi Yik pada pentas perlawanan akhir Kejohanan Dunia BWF pada penghujung Ogos lalu.

Untuk makluman semua, ini merupakan kekalahan kelapan yang ditanggung Aaron-Wooi Yik daripada 12 pertemuan menentang Ahsan-Hendra secara keseluruhan di pentas antarabangsa.

Sementara itu, bagi perlawanan seterusnya di peringkat kumpulan, Aaron-Wooi Yik dijadualkan menentang beregu China, Liu Yu Chen dan Ou Xuan Yi pada hari esok.

Featured Image: Badminton Association of Malaysia


Piala Sudirman: Malaysia Capai Sasaran, Bertemu Korea Di Separuh Akhir

Skuad Malaysia berhasil mencapai sasaran mara ke peringkat separuh saingan berpasukan campuran, Piala Sudirman 2023 sepertimana ditetapkan oleh Persatuan Badminton Malaysia (BAM).

Malaysia melakar kemaraan ke peringkat tersebut selepas mencatatkan kemenangan 3-1 ke atas Denmark dalam aksi peringkat suku akhir yang tamat sebentar tadi.

Gandingan beregu lelaki No.1 tanah air, Aaron Chia dan Soh Wooi Yik mengesahkan kemaraan tersebut apabila mencatatkan kemenangan “straight set” dengan skor 21-17 dan 21-16  ke atas Kim Astrup dan Anders Skaarup Rasmussen dalam pertarungan keempat.

TotalEnergies BWF Sudirman Cup Finals 2023Sudirman Cup – Knockout – QF          🇲🇾Aaron CHIA🏅21 21 🇲🇾SOH Wooi Yik🏅          🇩🇰Kim ASTRUP17 16 🇩🇰Anders Skaarup RASMUSSEN

— BWFScore (@BWFScore) May 19, 2023

Sebelum itu, Denmark berhasil mengekang Malaysia daripada mencatatkan kemenangan dengan lebih awal apabila perseorangan wanitanya, Mia Blichfeldt berhasil mengatasi Goh Jin Wei menerusi tiga set permainan yang berkesudahan dengan skor 21-14, 15-21 dan 21-19 dalam pertarungan ketiga.

Sementara itu, Denmark terpaksa akur memberikan satu mata percuma kepada Malaysia selepas ayam tambatannya merangkap perseorangan lelaki No.1 dunia, Viktor Axelsen terpaksa menarik diri ketika menentang Lee Zii Jia selepas beraksi selama lima minit permainan pada pertarungan kedua ekoran kecederaan.

TotalEnergies BWF Sudirman Cup Finals 2023Sudirman Cup – Knockout – QF4 🇲🇾LEE Zii Jia🥇

— BWFScore (@BWFScore) May 19, 2023

Terdahulu, Malaysia bermula dengan langkah kanan pada pertarungan pertama menerusi gandingan beregu campuran negara yang sedang meningkat naik, Chen Tang Jie dan Toh Ee Wei yang menumpaskan pasangan Mathias Christiansen dan Alexandra Bøje dengan skor 15-21, 21-14 dan 21-7.

Menanti Malaysia di peringkat separuh akhir pada hari esok ialah Republik Korea yang menumpaskan Taiwan dengan keputusan 3-1 di peringkat suku akhir.

Untuk makluman semua, pencapaian Malaysia mara ke peringkat separuh akhir dalam saingan Piala Sudirman kali ini sekaligus menyamai pencapaian yang dilakar skuad negara pada edisi lalu di Vantaa, Finland serta mengesahkan membawa pulang sekurang-kurangnya pingat gangsa.


Jangan Berlindung Di Sebalik ‘Rehat’, Kalau Singkir Cakap Singkir – B. Satiananthan

Presiden Persatuan Jurulatih Malaysia (PJBM), B. Satiananthan sudah muak dengan ‘perangai’ pasukan-pasukan dalam saingan Liga Malaysia yang berselindung di sebalik perkataan ‘rehat’ apabila mahu menyingkirkan jurulatih terutamanya di pertengahan musim.

Dia yang turut dikenali sebagai Coach Satia lebih senang jika pasukan-pasukan berterus-terang dalam membuat kenyataan atau pengumuman apabila menyingkirkan jurulatih mereka.

Dua hari lalu, pasukan Liga Premier 2020, Kelantan United FC membuat pengumuman merehatkan ketua jurulatihnya, Zahasmi Ismail termasuk dua pembantunya,  Sazami Shafii dan Zahariman Ghazali menerusi satu siaran media di laman sosial kelab.

“Jangan guna rehat kerana ia adalah istilah pondan. Kalau nak singkir cakap sahaja singkir.

“Kalau nak suruh saya rehat, saya tidak boleh terima. Jika nak rehat, mereka kenalah bayar gaji,” katanya seperti dilaporkan oleh Utusan Malaysia.

Sementara itu, Coach Satia tidak runsing mengenai kontraknya bersama Selangor yang akan tamat pada penghujung tahun ini.

Dia menyerahkan segala-galanya kepada pihak pengurusan untuk membuat pertimbangan samada melanjutkannya atau tidak.

Bagi pengendali berusia 62 tahun ini, dia telah mengemudi Selangor dengan baik – hanya satu kekalahan dicatatkan setakat ini.

Selain itu, Selangor menempatkan diri di tangga ke-6 CIMB Liga Super 2020 – terikat 10 mata bersama Melaka, Terengganu FC dan UITM FC.

“Itu terpulang kepada persatuan tetapi kalau nak ‘rehatkan’ saya, bayar gaji saya ikut kontrak dan jangan buang masa saya.

“Saya seorang yang profesional. Dalam tujuh perlawanan terakhir, hanya sekali kami kalah, jadi jangan cakap banyak,” katanya lagi.

Featured Image: Malaysian Football League


Terbuka Indonesia: Zii Jia Singkir Juara Dunia, Mara Ke Pentas Separuh Akhir Super 1000

Perseorangan lelaki No.1 negara, Lee Zii Jia mengesahkan kemaraan ke pentas separuh akhir Terbuka Indonesia 2022 –  Jelajah Dunia Super 1000 BWF – selepas memenangi perlawanan peringkat suku akhir, sebentar tadi.

Kemaraan itu tercipta selepas pemain yang berada di ranking kelima dunia ini menumpaskan pemain Singapura merangkap juara Kejohanan Dunia BWF 2021, Loh Kean Yew sekaligus menyingkirkan pemain tersebut daripada kejohanan ini.

EAST VENTURES Indonesia Open 2022MS – Quarter final21 16 22 🇲🇾Zii Jia LEE🏅18 21 20 🇸🇬Kean Yew LOH

🕗 in 65 minutes https://t.co/UFv8rKusb8

— BWFScore (@BWFScore) June 17, 2022

Dalam perlawanan terbabit, Zii Jia merekodkan kemenangan menerusi tiga set permainan yang berkesudahan dengan skor 21-18, 16-21 dan 22-20 dalam tempoh masa melebihi satu jam pertarungan di Istora Senayan, Jakarta.

Untuk rekod, ini merupakan pertemuan kelima melibatkan kedua-dua pemain. Dan kemenangan yang dicapai pada hari ini menjadi Zii Jia telah menumpaskan Kean Yew sebanyak tiga kali daripada lima pertembungan di pentas antarabangsa.

Sementara itu, kemaraan Zii Jia ke peringkat separuh akhir akan membuatkannya bertemu samada pemain No.1 dunia, Viktor Axelsen atau pemain No.1 tuan rumah, Anthony Sinisuka Ginting bagi merebut tiket ke pentas final.


Pearly Tan Cipta Rekod Dunia Baharu Dengan Pukulan Berkelajuan 438km/j

Pemain beregu wanita tanah air, Pearly Tan kini memegang rekod Pukulan Badminton Terpantas (Wanita) setelah melakukan satu pukulan dengan kelajuan 438km/j, umum pembuat barangan badminton, Yonex.

Pemain kelahiran negeri Kedah berusia 23 tahun terbabit melakukan pukulan tersebut menggunakan raket jenis Nanoflare 1000 Z dan bertalikan Exbolt 63 buatan Yonex pada 14 April 2023 bertempat di gimnasium milik Yonex Co Ltd di Saitama, Jepun.

A post shared by Yonex Badminton (@yonex_badminton)

Ukuran kelajuan berdasarkan keputusan yang terhasil daripada percubaan Pearly itu mendapat pengesahan daripada juri rasmi Guinness World Records (GWR) yang hadir pada hari tersebut.

Untuk makluman semua, Pearly yang menjuarai Terbuka Perancis 2022 – sebuah kejohanan Jelajah Dunia BWF bertaraf Super 750 – bersama Thinaah Muralitharan merupakan pemain badminton wanita pertama yang memegang rekod ini secara rasmi.

Sebelum ini, tiada mana-mana pemain, atlet mahupun individu diiktiraf sebagai pemegang rekod Pukulan Badminton Terpantas (Wanita) oleh GWR.

Featured Image: Perodua Malaysia Masters 2023


Jersi Ketiga Liverpool Dijual Secara Rasmi di Malaysia – Harga Bermula RM299

Peminat dan penyokong juara bertahan Liga Perdana Inggeris (EPL), boleh mendapatkan jersi ketiga pasukan kesayangan mereka, bermula hari ini.

Didatangkan dengan corak ‘chequered flag’ berwarna hitam, jersi keluaran Nike ini boleh didapati secara eksklusif di rangkaian kedai Al-Ikhsan dan Football Republic terpilih seluruh Malaysia.

Selain itu, jersi ini turut dijual di laman sesawang mereka iaitu di www.al-ikhsan.com dengan harga bermula RM299 bagi ‘replica issue’ dan RM495 bagi ‘player issue’.

Jersi ketiga Liverpool bagi musim 2020/21 ini telah dilancarkan penjualannya secara rasmi oleh Ketua Pegawai Eksekutif (CEO) Al-Ikhsan Sports, Encik Vach Pillutla dalam satu acara di Football Republic Sunway Pyramid.

Rujuk senarai di bawah untuk mengetahui lokasi penjualan jersi ketiga Liverpool 2020/21:


2 Pemain Serie D Brazil Ditandatangani Pertengahan Musim Beri Impak Kepada Melaka United

Kehadiran dua penyerang daripada saingan Serie D Brazil, Adriano dan Giovane Gomes pada pintu perpindahan kedua pemain nyata memberikan impak pada kualiti serangan Melaka United.

Perkara itu dikongsikan pemain tengah Melaka United sendiri, Manuel Ott, yang berpendapat mereka berdua telah memberikan lebih banyak variasi serta transisi yang lebih baik semasa melakukan gerakan secara berpasukan.

Biarpun bercakap dalam bahasa yang berbeza, pemain kebangsaan Filipina itu berpendapat itu tidak menjadi halangan buat mereka dalam membina keserasian di atas padang.

“Kedua-duanya, Giovane dan Adriano telah menjalankan tanggungjawab mereka dengan baik dengan pasukan kerana sering kali mampu membuka ruang yang lebih banyak dalam situasi serangan.

“Mereka ada keupayaan untuk mengawal bola dalam kotak penalti terutamanya Adriano sebelum melakukan hantaran kepada rakan sepasukan selain ada persefahaman yang baik.

“Biarpun mereka berdua hanya boleh berbahasa Portugis, itu tidak menjadi masalah kepada saya untuk memahami corak permainan Giovane dan Adriano kerana dalam bola sepak, perkara itu tidak jadi halangan.

“Tidak dilupakan Sony Norde yang sentiasa konsisten serta nampak tajam dalam tiap perlawanan bagi membantu transisi yang baik dari bahagian pertahanan sehingga serangan,” katanya.

Artikel Berkaitan: Kenali Dua Pemain Serie D Brazil Yang Bakal Menyarung Jersi Melaka United

Setakat ini Adriano telah menyumbang tiga jaringan dan melakukan enam bantuan jaringan dalam 11 penampilan bersama Melaka United dalam pentas TM Piala Malaysia dan Liga Super sementara Giovane, satu jaringan serta satu bantuan jaringan.

Berdasarkan statistik, sejak kehadiran Adriano dan Giovane, Melaka United hanya tewas tiga dari 11 perlawanan termasuk dalam dua perlawanan TM Piala Malaysia.

Mereka berdua hadir bagi menggantikan Alex dos Santos dan Stefan Nikolic yang digugurkan selepas gagal menghadirkan prestasi memberangsangkan.

Sementara itu, Ott yang menjadi pemain cukup menonjol dalam pentas Piala Malaysia setakat ini buat Melaka mengakui berpuas hati kerana dapat membantu pasukan bermula cemerlang di Kumpulan C.

Apa yang lebih penting baginya ialah kejayaan pasukan dan bukannya persembahan individu yang menjadi keutamaan buat Ott.

“Dalam dua perlawanan sebelum ini, saya tidak menjangka mampu menjaringkan gol buat pasukan kerana peranan saya lebih menjadi penggerak di bahagian tengah dan bukannya terlibat dalam kawasan penalti lawan.

“Saya gembira kerana cubaan dari jarak jauh saya lakukan berjaya menemui sasaran dalam beberapa perlawanan tetap apa paling buat saya teruja ialah dapat membantu pasukan meraih tiga mata.

“Tidak dinafikan jaringan saya lakukan semasa dengan Kedah adalah yang terbaik sepanjang bermain di Liga Malaysia dan harap saya boleh meneruskan rekod cemerlang Melaka pada baki perlawanan akan datang,” katanya.

Melaka memimpin Kumpulan C dengan pungutan enam mata maksimum selepas menewaskan Negeri Sembilan 2-0 dan Kedah Darul Aman, 3-1 di Stadium Darul Aman.

Mereka akan melayani kunjungan Kelantan United pada 29 Oktober di Stadium Hang Jebat pada aksi ketiga Kumpulan C.

Featured Image: Melaka United Football Club


Malaysia Masters: Pearly-Thinaah Bikin Beregu No.2 Dunia Kandas Di Pusingan 16

Beregu wanita utama negara, Pearly Thinaah dan Thinaah Muralitharan membuatkan pasangan Jepun yang menghuni ranking kedua dunia terkandas di Pusingan 16 saingan Malaysia Masters 2022.

Ini selepas Pearly-Thinaah yang berada di kedudukan kesepuluh dunia berjaya menumpaskan Yuki Fukushima dan Sayaka Hirota secara “straight set” sebentar tadi.

Dalam perlawanan terbabit, Pearly-Thinaah merekodkan kemenangan dengan skor 21-14 dan 21-19 dalam tempoh masa 41 minit yang berlangsung di Gelanggang 1, Axiata Arena Bukit Jalil.

PERODUA Malaysia Masters 2022 WD – Round of 16         🇲🇾Pearly TAN🏅21 21 🇲🇾Thinaah MURALITHARAN🏅14 19 🇯🇵Yuki FUKUSHIMA          🇯🇵Sayaka HIROTA

— BWFScore (@BWF_Score) July 7, 2022

Untuk makluman semua, ini merupakan kemenangan kedua daripada empat pertemuan diraih oleh Pearly-Thinaah ketika bertemu Fukushima-Hirota di pentas antarabangsa.

Pada masa yang sama, dengan keputusan yang diraih ini, Pearly-Thinaah dapat melayakkan diri ke saingan suku akhir kejohanan berstatus Jelajah Dunia Super 500 BWF.

Esok, pasangan wanita No.1 negara ini akan menentang beregu Indonesia merangkap juara Terbuka Malaysia, Apriyani Rahayu dan Siti Fadia di peringkat suku akhir.

Featured Image: Badminton Association of Thailand


Brazil Perkenal Jersi Baharu Inspirasi Rekaan Tahun 1970

Skuad bola sepak kebangsaan Brazil memperkenalkan jersi baharu mereka untuk musim 2020/21 dengan mengambil inpirasi daripada rekaan yang dipakai oleh skuad Piala Dunia 1970.

Diperkenalkan secara rasmi semalam, jersi keluaran Nike itu hadir dalam dua variasi iaitu Home dan Away.

Em 70, encantamos o mundo com o nosso futebol e fizemos história com a Amarelinha. Continuamos defendendo as nossas cores com orgulho. Cheias de história e prontas para o futuro! Essas são as novas camisas da Seleção Brasileira.@nikefootball #NadaPodePararAGente pic.twitter.com/hhkE4aN8Qt

Untuk jersi Home, ianya hadir dengan gabungan warna ikonik kuning dan hijau bercorakkan diamond di bahagian kolar dan hujung lengan baju.

Bagi jersi Away pula, ianya berwarna biru dengan corak diamond di bahagian hadapan yang diinspirasikan oleh bendera Brazil. Nombor dan logo swoosh pula hadir dalam warna kuning.

Selain itu, Brazil akan menggunakan logo baharu yang telah diperkenalkan pada tahun lepas. Dikhabarkan jersi ini akan digunakan pada perlawanan kelayakan Piala Dunia 2022 dan saingan Copa America tahun hadapan.


Terbuka Indonesia: Pemain No.1 Dunia Singkir Zii Jia Di Separuh Akhir

Tiada pentas akhir buat jaguh badminton perseorangan lelaki negara, Lee Zii Jia apabila terpaksa akur tumpas kepada pemain No.1 dunia, Viktor Axelsen di peringkat separuh akhir Terbuka Indonesia 2022.

Axelsen yang juga merupakan pemenang pingat emas Sukan Olimpik Tokyo 2020 itu berjaya menumpaskan Zii Jia menerusi tiga set permainan yang berlangsung sekitar 70 minit permainan.

Dalam perlawanan tersebut Zii Jia yang berada ranking kelima dunia terlebih dahulu memenangi set pertama dengan skor 21-19.

EAST VENTURES Indonesia Open 2022MS – Semi final19 21 23 🇩🇰Viktor AXELSEN🏅21 11 21 🇲🇾Zii Jia LEE

🕗 in 70 minutes https://t.co/60lZcw4z99

— BWFScore (@BWFScore) June 18, 2022

Namun begitu, Axelsen bangkit untuk meraih kemenangan di set kedua dengan skor 21-11 sekaligus mengheret permainan ke set penentuan (rubber set).

Di set ketiga, pertarungan antara Zii Jia dan Axelsen berlangsung sengit dengan kedua-duanya saling kejar mengejar untuk mendapatkan mata demi mata.

Akan tetapi kemenangan tetap berpihak kepada Axelsen apabila dia berhasil menamatkan pertarungan di set ketiga ini dengan skor 23-21 memihak kepadanya.

Untuk makluman semua, ini merupakan pertemuan ketujuh antara Axelsen dan Zii Jia di pentas antarabangsa. Kemenangan pada hari ini menjadikan Axelsen melebarkan rekod kemenangan kepada lima sementara hanya dua kemenangan sahaja berpihak kepada Zii Jia.

Sementara itu, Ddalam perlawanan akhir yang akan berlangsung esok, Axelsen yang mengesahkan kemaraan akan bertemu samada pemain China, Zhao Jun Peng atau pemain India, Prannoy Haseena Sunil Kumar bagi merebut gelaran juara saingan berstatus Jelajah Dunia Super 1000 BWF ini.


TMJ: Peminat Perlu Faham Safawi Bersaing Dengan Pemain Dari Negara Ranking Tinggi

Peminat bola sepak tempatan tidak seharusnya terburu-buru untuk melihat aksi penyerang kebangsaan, Safawi Rasid dalam kesebelasan utama Portimonense SC dalam masa terdekat.

Pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim berpandangan bahawa Portimonense memerlukan masa untuk melihat perkembangan Safawi di Portugal dari semasa ke semasa.

Walaupun Safawi merupakan pemain yang berbakat tetapi dia kini sedang bersaing dengan pemain-pemain bermentaliti tinggi dari negara-negara yang mempunyai ranking lebih baik dari Malaysia.

“Saya rasa penyokong bola sepak tanah air kena faham proses,”

“(Pemain) kita datang daripada ranking dunia yang amat rendah, apabila pemain kita ke luar negara, mereka akan ada pesaing dalam pasukan mereka sendiri daripada negara seperti Brazil, Colombia atau Ukraine, negara yang berada dalam ranking sangat tinggi dunia.”

“Dari kecil lagi pemain ini telah diberi (tahap) pendidikan bola sepak yang jauh lebih tinggi daripada kita di sini. Jadi walaupun pemain tanah air kita begitu berbakat tetapi mereka perlu masa untuk berkembang.”

“Kita kena menghormati masa yang diberikan oleh kelab tersebut dan kita kena yakin dengan proses tersebut.” titahnya dalam satu sidang media baru-baru ini.

Sementara itu, Tunku Ismail yang merupakan Tunku Mahkota Johor (TMJ) mengakui sering berhubung dengan bekas pemainnya itu untuk mengikuti perkembangannya.

“Kami sentiasa berhubung boleh dikatakan setiap hari, termasuk dengan pemilik kelab di sana untuk memastikan dia sentiasa dijaga dengan baik di sana,” tambah baginda lagi.

Menurut laporan media tempatan, Pemain Paling Bernilai (MVP) dua kali Liga Malaysia itu disahkan kekal bersama skuad Portimonense Bawah 23 Tahun (B-23) untuk aksi hujung minggu ini bertemu Maritimo B-23 dalam saingan Liga Revelacao.

Featured Image: JOHOR Southern Tigers & Portimonense SC